Dan sećanja na žene žrtve nasilja obeležava se danas po prvi put u Srbiji: Ovo NE SMEMO da zaboravimo - Zena.rs\nDan sećanja na žene žrtve nasilja obeležava se danas po prvi put u Srbiji: Ovo NE SMEMO da zaboravimo\nPrvi put u Srbiji danas se obeležava Dan sećanja na ubijene žene, žrtve nasilja, a cilj je podizanje svesti građana o važnosti ovog problema, koji je mnoge porodice zavio u crno. Samo od početka godine u porodičnom nasilju u Srbiji ubijena je 21 žena, a u istom periodu prošle godine stradalo je njih 13.\nDan sećanja na žene žrtve nasilja Foto: Profimedia\nUskoro će biti i tačno godinu dana primene Zakona o sprečavanju nasilja u porodici, tačnije 1. juna, čije mere se dominantno tiču fizičkog, a u manjem obimu psihičkog i seksualnog nasilja. Pokazalo se da je zakon dobar i preventivan kod situacija niskog rizika. U njih spadaju šamaranje, da nasilnik nema oružje na svoje ime ili u stanu i da nije bio nasilan ranije.\n– Nakon prijavljivanja nasilja u porodici, policajac izlazi na teren i procenjuje da li je reč o situaciji niskog ili visokog rizika. U situacijama visokog rizika u kojima se nasilje ponavlja, u kojima se zna da nasilnik ima oružje, onda treba predložiti pritvor. U tim situacijama mera udaljavanja iz stana nije dobra niti dovoljna – kaže Bobana Macanović, direktorka Autonomnog ženskog centra.\nPrema podacima Ministarstva unutrašnjih poslova, ovo su rezultati primene Zakona o sprečavanju nasilja u porodici:\n- U periodu od 1. juna do 31. decembra 2017. godine izrečeno je ukupno 13.808 hitnih mera. Od tog broja 4.469 hitnih mera bilo je privremeno udaljenje učinioca iz stana, a 9.339 hitnih mera privremene zabrane nasilniku da kontaktira sa žrtvom i prilazi joj.\n- Od početka ove godine do 15. maja izrečene su 9.982 hitne mere, od tog broja 3.050 hitnih mera privremenog udaljenja učinioca iz stana i 6.932 hitne mere privremene zabrane nasilniku da kontaktira sa žrtvom i prilazi joj.\n- U 2016. godini podneto je 6.135 krivičnih prijava za krivično delo nasilje u porodici, u 2017. taj broj iznosio je 6.999.


Boričić prvi potpredsednik CEV Odbojka Vest Srbija Sport\nBoričić prvi potpredsednik CEV\nPredsednik Odbojkaškog saveza Srbije Aleksandar Boričić izabran je na kongresu Evropske odbojkaške federacije (CEV) u Beču, za prvog potpredsednika te organizacije.\nZa predsednika CEV ponovo je izabran Andre Mejer, koji će sledeće godine biti kandidat CEV na izborima za predsednika Svetske odbojkaške federacije (FIVB).\nUkoliko Mejer postane prvi čovek FIVB, njegovo mesto trebalo bi da preuzme Boričić kao prvi potpredsednik CEV.\n“Ovo je priznanje za sve što smo uradili u poslednje četiri godine, za sve sjajne rezultate u različitim kategorijama. Ne bi bilo rezultata da ne funkcionišemo kao familija. Sledeće godine su izbori u FIVB, a naš kandidat će biti Mejer. Ipak, sačekaćemo to glasanje, jer dok se ne održe izbori ne znate na čemu ste”, rekao je Boričić posle kongresa CEV.\nGeneralni sekretar OSS Slobodan Milošević rekao je da je Srbija izborim Boričića izborila prvu važnu pobedu u Beču.\n“Ovo ja naša prva pobeda, a nadam se da ćemo drugu izboriti popodne na terenu protiv Rusije. Ako Boričić sledeće godine postane predsednik CEV, to će biti velika stvar ne samo za odbojku, već i za ceo srpski sport”, rekao je Milošević.\nReprezentacija Srbije igra protiv Rusije od 18 časova u polufinalu Evropskog prvenstva u Beču. Finalne i meč za treće mesto igraju se u nedelju.\nSrbija Sport - 18:02 17/09/2011


Pregled finansijskih izvještaja regulatornih agencija – PBK\nIstraživanja i prikazi\nO Parlamentarnoj budžetskoj kancelariji\nPBK > Aktuelnosti > Istraživanja i prikazi > Pregled finansijskih izvještaja regulatornih agencija\nPregled finansijskih izvještaja regulatornih agencija\nNezavisna regulatorna tijela u Crnoj Gori su Agencija za elektronske komunikacije i poštansku djelatnost, Agencija za elektronske medije, Regulatorna agencija za energetiku, Komisija za hartije od vrijednosti Crne Gore, Agencija za nadzor osiguranja, Agencija za ljekove i medicinska sredstva i druga nezavisna regulatorna tijela osnovana u skladu sa zakonom.\nShodno Zakonu o budžetu i fiskalnoj odgovornosti nadležni organ nezavisnog regulatornog tijela utvrđuje predlog finansijskog izvještaja sa izvještajem o radu, odnosno stanju za prethodnu godinu i određuje predstavnika nezavisnog regulatornog tijela koji će učestvovati u skupštinskoj proceduri.\nNa osnovu Zakona o energetici, Regulatorna agencije za energetiku utvrđuje predlog finansijskog izvještaja sa izvještajem o radu za prethodnu godinu i podnosi Skupštini na usvajanje.\nZakonom o osiguranju predviđeno je da Agencija za nadzor osiguranja utvrđuje finansijske iskaze sa izvještajem ovlašćenog revizora i godišnji izvještaj o radu za prethodnu godinu i dostavlja Skupštini radi usvajanja.\nNa osnovu Zakona o elektronskim komunikacijama, Agencija za elektronske komunikacije i poštansku djelatnost dostavlja Skupštini izvještaj o radu sa finansijskim izvještajem.\nFinasijski izvještaj sa Izvještajem o radu, Agencija za ljekove i medicinska sredstva i Agencija za elektronske medije dostavljaju shodno Zakonu o budžetu i fiskalnoj odgovornosti.\nPBK je, za potrebe Odbora za ekonomiju, finansije i budžet, pripremila pregled prijedloga izvještaja regulatornih agencija koji su dostavljeni Skupštini.\nOva stranica je izrađena u okviru projekta ”Jačanje finansijskog nadzora Skupštine Crne Gore“\nkoji finansira Britanska ambasada u Podgorici, a sprovodi Vestminsterska fondacija za demokratiju.\nSadržaj stranice je isključiva odgovornost autora i nužno ne odražava stavove donatora ili partnera u projektu.\nYour ticket for the: Pregled finansijskih izvještaja regulatornih agencija


Rat i sankcije neće opustošiti crnogorske plaže - Najviše gostiju očekuje se iz regiona - Turistički žurnal Rat i sankcije neće opustošiti crnogorske plaže - Najviše gostiju očekuje se iz regiona - Turistički žurnal\nTuristički poslenici iz Ulcinja, Tivta i Budve uprkos ratnoj krizi u Ukrajini i međusobnim sankcijama Rusije i Crne Gore, odnosno, izostanku gostiju sa ove dve turističke destinacije, očekuju da će ovogodišnja turistička sezona biti na nivou prošlogodišnje.\nU razgovoru za Vijesti oni su kazali da tradicionalno najviše gostiju očekuju iz regiona gde su već pokrenuli prezentaciju turističke ponude, a nadaju se da će otvaranje novih čarter linija dovesti veći broj gostiju iz zemalja zapadne Evrope čime bi se nadoknadio nedostatak ruskih i ukrajinskih turista.\nUprkos nepovoljnom i krajnje neizvesnom globalnom trenutku turistički poslenici u Ulcinju se nadaju dobroj turističkoj sezoni, koja je počela zvanično 30. aprila manifestacijom “Svi za turizam”, dok veći talas gostiju očekuju krajem juna.\n– Od 30. aprila do 2. maja bili smo domaćini velikom broju novinara iz regiona što je ujedno značilo zvanično otvaranje letnje sezone. U okviru manifestacije imali smo dečije predstave u saradnji sa svim školskim institucijama u gradu, sajam domaće radinosti u saradnji sa Globus Art i Artizane shop, prezentaciju tradicionalne ulcinjske kuhinje u saradnji sa gastronomima Ulcinja i na kraju koncert sa lokalnim izvođačima – kazao je predsednik lokalne turističke organizacije Gzim Hajdinaga.\nU ulcinjskoj Asocijaciji hotela i apartmana se nadaju sezoni slično prošlogodišnjoj uprkos problemima koji su nastali nedavno i koji će nesumnjivo uticati na posetu turista iz Rusije i Ukrajine.\n– Uprkos tome mislimo da ce Ulcinj nastaviti da bude jedna od najatraktivnijih turističkih destinacija u Crnoj Gori – kazao je Vijestima predsednik ove asocijacije Fuad Lunji.\nOptimista je i predsednik Udruženja zakupaca kupališta Prelja Škrelja koji se nada da će ovogodišnja sezona početi ranije i završiti kasnije. On je naveo da bukinga ima i da su uglavnom to stari dugogodišnji gosti iz dijaspore i regiona.\n– Tržista koja se najviše interesuju za ovu sezonu, tradicionalno su region i zapadna Evropa najviše. Prvi veći talas gostiju možemo očekivati krajem juna – procenio je Škrelja.\n– Moramo naglasiti da smo značajno više očekivali od svih relevantnih organizacija Opštine Ulcinj po pitanju predsezonskih organizacija koje su u ovom trenutku na minimalnom nivou – kazao je Lunji.\nHajdinaga je podsjetio da je TO uradila sve da ponuda Ulcinja bude na “svim meridijanima, gdje je to bilo moguće”. Prema njegovim rečima, raduje činjenica da u maju i junu imaju zavidan broj gostiju iz regiona i da su u celoj Evropi ukinute mere za putovanja i da turizam doživljava oporavak uz jenjavanje pandemije. Ukazao je na problem koji je uslovljen ratnom krizom u Ukrajini koji indirektno i na njih utiče.\nBez obzira na rat u Ukrajini i njime prouzrokovani nedolazak ruskih i ukrajinskih turista, turistički poslenici u Tivtu očekuju da će predstojeća letnja glavna sezona na tivatskoj rivijeri biti uspešnija od prošlogodišnje i da će se približiti rezultatima postignutim u rekordnoj, pretkoronakriznoj, 2019. godini.\nTo je za Vijesti kazala izvršna direktorica Turističke organizacije Tivat Danica Banjević.\nOna optimizam temelji na interesovanju gostiju iz zemalja regiona bivše Jugoslavije, ali i otvaranju nekih potpuno novih tržišta kakvo će ovog leta biti Saudijska Arabija, te poboljšnju avio-konekcija da drugim emitovnim tržištima u Evropi, kao što je Skandinavija.\n– Ukrajinski turisti kojih je lani u Crnoj Gori bilo zaista puno zbog rata sigurno će izostati. Rusa će biti u manjem broju nego pre, jer će preko indirektnih avio-konekcija preko Beograda i Istanbula, doći verovatno većinom samo oni koji imaju nekretnine u Crnoj Gori. Raduje to što već sada imamo dosta dobru posećenost i što se buking, pogotovo sa zapadnih tržišta, održava na dosta solidnom nivou, uprkos ratu u Ukrajini. Sigurna sam da ove godine možemo još popraviti ono što smo kao rezultat imali lani – istakla je Banjević.\nOna je navela podatak da je u svim vidovima smeštaja u Tivtu tokom uskršnjih praznika boravilo više od 2.500 turista što je trostruko više nego u isto vrijeme prošle godine, ali i za 32% bolji rezultat u odnosu na uporedni period u predsezoni rekordne 2019. godine.\nBanjević je naglasila da tivatski hoteli visoke kategorije beleže veoma dobar i vrlo rani buking američkih turista, a ranije nego prethodnih godina krenuo je i osetnije veći dolazak turista iz Velike Britanije i posebno Nemačke koji pristižu već obnovljenim ili novouspotavljenim linijama loukost i čarter avioprevoznika iz te dve države na tivatski aerodromom.\n– Krenuo je i dolazak većih grupa turista iz Izraela u ovdašnje hotele. Izdavaoci privatnog smeštaja kažu da su već zadovoljni interesovanjem i bukingom svojih kapaciteta, tako da smo optimistični kada su ukupni efekti predstojeće sezone u pitanju – kazala je Banjević dodajući da se dosta očekuje i od turista iz regiona zbog čega TO Tivat intenzivira promotivnu kampanju u Srbiji, BiH i Severnoj Makedoniji.\nU budvanskoj Turističkoj organizaciji organizacijom četvorodnevnog Međunarodno turističkog karnevala koji je počeo 29. aprila pod sloganom “Nek’ živi ljubav” obeležili su neformalno početak sezone.\n– Međunarodni turistički karneval privuka je prvi talas većeg broja gostiju u Budvu koji je bilo 20.000 i ujedno neformalno obeležio početak turističke sezone – kazao je Vijestima direktor TO Nemanja Kuljača.\nPored organizacije manifestacija, Turistička organizacija opštine Budva je u velikoj meri svoje aktivnosti usmerila na intenzivnu promociju turističke ponude Budve u regionu.\n– Prema informacijama koje stižu od turističke privrede, koja je u potpunosti spremna da dočeka turiste u većem broju, u Budvi vlada umereni optimizam kada je u pitanju ova turistička sezona. Trenutno u Budvi borav više od 14.000 turista. Ovim trendom će se, verujemo, nastaviti i tokom nastavka predsezone i glavne turističke sezone – kazao je Kuljača.\nNeizvesno šta će biti sa jahting turizmom\nBanjević je istakla da je za sada nepoznanica koliko će se situacija u Ukrajini i sankcije međunarodne zajednice prema Rusiji odraziti na elitni jahting turizam u Boki.\n– To zbog činjenice da su bogati Rusi među najbrojnijim vlasnicima mega i superjahti u svijetu – objasnila je Banjević.\nTokom predstojeće glavne letnje turističke sezone, prema do sada potvrđenim najavama avio-prevoznika, tivatski aerodrom će redovnim celogodišnjim i sezonskim linijama biti povezan sa najmanje 20 država u Evropi, na Bliskom i Srednjem stoku.\nIako će zbog rata u Ukrajini i obostranih ekonomskih sankcija koje su jedna drugoj uvele Rusija i Crna Gora ove godine izostati letovi sa dva od tri najznačajnija tržišta kada je u pitanju aerodrom Tivat – Rusije i Ukrajine, to će delimično biti nadoknađeno uvođenjem dodatnih letova i destinacija pre svega prema Severnoj i Zapadnoj Evropi, ali i novom tržištu kakva je Saudijska Arabija. Naime, dolazak na aerodrom Tivat saudijske niskobudžetne aviokompanije Flynas najveća je novost ove sezone, jer će avioni tog prevoznika počev od 1. juna tri puta nedeljno leteti na liniji Rijad-Tivat, sve do 30. septembra.\nOno što će biti problem i ove godine kada je odvijanje turističke sezone u Tivtu u pitanju je loša saobraćajna infrastruktura, jer država i njena preduzeća uprkos brojnim najavama i obećanjima nisu učinili ništa da se unaprede ceste, niti stanje na ovdašnjem aerodromu kojim ima malu, zastarelu i savremenim prilikama potpuno neprimerenu terminalnu zgradu.\nIako se ovde generiše najveći deo turističkog prihoda Crne Gore, drumska veza između Tivta, Kotora i Budve u katastrofalnom je stanju jer ni nakon skoro godinu dana od odabira izvođača radova, nije počela rekonstrukcija ove deonice Jadranske magistrale u bulevar, iako je po obimu saobraćaja, to najopterećenija deonica puta u celoj državi. Dodatno, ove bi godine problema moglo biti u vodosnabdevanju primorja zbog drastičnog smanjenja izdašnosti vodoizvorišta Bolje sestre na Skadarskom jezeru, a što su nedavno nagovestili i iz kompanije Regionalni vodovod.\nSagovornici Vijesti iz Ulcinja se žale da taj grad nema adekvatnu pomoć Vlade i resornih ministarstava u organizaciji i pripremi sezone.\n– Nažalost od resornog ministarstva do sada nismo imali nikakvu pomoć, ali se nadamo da će ubuduće svi imati više razumevanja za veću saradnju i pomoć svim institucijama koje su bile pogođene pandemijom i više shvatiti ulogu turističkih organizacija u pripremu turističke sezone – kazao je Hjadinaga.\nSličnog mišljenja je i Lunji koji od Vlade i Ministarstva ekonomije očekuje da stvaraju uslove za bezbedan i lagodan boravak stranih državljana, da hotelijere i ugostitelje doživljavaju kao partnere, a ne kao subjekte samo za vršenje inspekcijskog nadzora i naplate kazni.\nLunji očekuje i od Opštine da interveniše u sanaciji lokalnih puteva pred početak sezone jer je aktuelna situacija izuzetno loša.\n– Cene zakupa ostaju iste, bez najave o snižavanju. Čak se zahteva da priložimo i činidbenu garanciju od 20 odsto od cene zakupa – kazao je Prelja.


LGBT udruženja pozdravila odluku da mandatarka za sastav nove Vlade bude Ana Brnabić | Insajder\nLGBT udruženja pozdravila odluku da mandatarka za sastav nove Vlade bude Ana Brnabić\nUdruženje građana "Egal" pozdravilo je danas imenovanje Ane Brnabić za mandatarku za sastav vlade Srbije kao potencijalno značajan korak u poboljšanju položaja žena i LGBT zajednice u Srbiji. Gej strejt alijanasa je ocenila da je takva odluka "istorijski iskorak" za sve LGBT osobe i žene u Srbiji.\nFoto: Srđan Ilić / Parada ponosa u Beogradu\n"Egal" je naveo da su očekivanja svih građanki i građana Srbije velika kada je u pitanju poboljšanje materijalnog položaja, kao i rešavanje velikog broja socijalnih pitanja.\nLGBT zajednica u Srbiji od buduće premijerke Srbije očekuje da jedno od vrlo bitnih pitanja na njenoj agendi bude odlučna borba protiv nasilja, navelo je Udruženje i dodalo da je potreban sistematski rad na suzbijanju nasilja u porodici, vršnjačkog nasilja, nasilja na ulici, u sportskim objektima, mestima izlazaka i drugim javnim prostorima.\nUdruženje je navelo da učekuje da se vlada pod vođstvom Ane Brnabić ne bavi samo posledicama i kažnjavanjem počinilaca, već i otklanjanjem uzroka.\nIzbor mandatarke "lepša strana Srbije"\nNevladina organizacija za borbu protiv prostitucije i trgovine ljudima "Sigurna pozicija"podržala je danas mandatarku za sastav nove Vlade Srbije Anu Brnabić i ocenila da "samo neprosvećeni ljudi" mogu biti protiv tog "izuzetnog državnički odgovornog poteza".\n"Uznemiravajuće je da osobe poput (predsednika stranke Jedinstvena Srbija Dragana Markovića) Palme gledaju i doživljavaju ljude isključivo kao seksualne objekte, a ne kao ljudska bića. To više govori o njima jer su za njih sve žene seksualni objekti i domaćice", navodi se u saopštenju.\nOcenjuje se da je izbor Ane Brnabić za mandatarku "lepša strana Srbije".\n"Ana Brnabić će biti odlična premijerka, jer je obrazovana, poznaje jezike i svetsku praksu, za razliku od većine domaćih političara, koji ne poznaju ni svoj jezik a kamoli kulturu", piše u saopštenju.\nDodaje se da su registrovani brojni slučajevi diskriminacije svih manjinskih i ranjivih grupa, kao i da je Srbija donela zakone, strateške dokumente i akcione planove za suzbijanje diskriminacije, ali da je nepohodno njihovo efikasnije i odlučnije sprovođenje.\nGej strejt alijansa (GSA) je takođe pozdravila odluku da mandatarka za sastav nove Vlade Srbije bude dosadašnja ministarka državne uprave i lokalne samouprave i ocenila da je to "istorijski iskorak".\n"Posle njenog prošlogodišnjeg postavljenja za ministarku čime je ujedno postala i prva javno autovana osoba na ministarskoj poziciji u Srbiji i regionu, imenovanje Ane Brnabić za mandatarku Vlade je još jedan ogroman, istorijski iskorak za sve LGBT osobe u Srbiji ali i za sve žene jer će ona ujedno biti i prva premijerka u istoriji Srbije", navodi se u saopštenju.\nU saopštenju se ocenjuje da je Brnabićeva "nesumnjivo pokazala stručnost i profesionalnost", ali i da je kao osoba koja otvoreno govori da je pripadnica LGBT zajednice dala veliki doprinos razumevanju te zajednice i smanjenju tenzija prema toj populaciji.\n"Ana Brnabić će biti jedna od tek nekoliko javno autovanih premijera/ki u čitavom svetu što je, kao što je već pomenuto, od istorijskog značaja za Srbiju ali i čitav region. Ono što LGBT pokret i LGBT zajednica u Srbiji do pre samo par godina nije mogla da zamisli ni kao mogućnost, danas postaje realnost", navodi se u saopštenju.\nGSA je navela i da smatra da će Ana Brnabić ostvariti najveći pomak za LGBT zajednicu u Srbiji "ako svoj premijerski posao bude obavljala vredno i odgovorno a na dobrobit baš svih građana i građanki Srbije, a bez obzira na njihova bilo koja lična svojstva".\nLabris očekuje usvajanje zakona o istopolnim zajednicama\nOrganizacija za lezbejska ljudska prava Labris saopštila je da, nakon kandidature Ane Brnabić za predsednicu Vlade Srbije, očekuje da će za vreme njenog mandata biti podržan zakon za registrovanje istopolnih zajednica. U saopštenju se podseća da je Labris taj zakon izradio i promoviše ga od 2010. godine.\n"Očekujemo da će nakon ovog izbora država sa mnogo više pažnje i sluha pratiti i reagovati na probleme sa kojima se susreću LGBT osobe i raditi na tome da se kvalitet našeg života u ovoj zemlji suštinski unapredi", navedeno je u saopštenju, a povodom odluke da Brnabić bude predložena za premijerku.\nLabris pozdravlja predlog da Ana Brnabić, jedina političarka koja se otvoreno izjašnjava o svojoj istopolnoj seksualnoj orijentaciji, bude premijerka i mandatarka za sastav nove Vlade Srbije.\nDodaje se i da "lezbejka na čelu Vlade Srbije ne znači da je Srbija automatski zemlja u kojoj se ljudska prava LGBT osoba poštuju, u kojoj je ta populacija bezbedna i sigurna.\n"Podsećamo da je Srbija i danas država u kojoj LGBT osobe trpe javnu osudu i fizičke napade u javnosti, da su im faktički uskraćena mnoga prava, da postoji zakonodavni okvir koji zabranjuje diskriminaciju i sankcioniše nasilje, ali i da se on još uvek ne primenjuje u punoj meri, kao i da slučajevi nasilja i kršenja ljudskih prava ostaju nekažnjeni", zaključeno je u saopštenju Labrisa.


Beta 16. septembra 2018. 13:30\nAmbasador Norveške u Beogradu Arne Sanes Bjornstad izjavio je da je važno pronaći rešenje za Kosovo koje „izvlači iz sadašnjeg zastoja i podstiče stabilnost na Balkanu i regionu i omogućava kosovskim Srbima da žive kako žele, bez straha i diskriminacije“.\n„Ponekad mi se čini da svi govorimo o rešenjima ne obraćajući pažnju na problem. Zajednica opština, promene granica… ja to vidim kao moguće instrumente, a ne ciljeve po sebi“, rekao je Bjornstad u intervjuu za „Večernje novosti“ od nedelje.\nNorveški ambasador je rekao da će se „Srbija priključiti EU kao punopravna članica onog trenutka kada se ispune svi uslovi za članstvo“, a jedan od njih, mada ne i jedini, kako je dodao, jeste da nema nerešenih pitanja sa susednim državama.\n„Da bi postala punopravna članica, Srbija mora da poštuje spoljnu i bezbednosnu politiku EU. To znači da će Srbija morati da promeni politiku ne samo u odnosu prema Rusiji, već i po drugim pitanjima spoljne i bezbednosne politike. Bliska saradnja država unutar EU podrazumeva da države članice stoje zajedno pred bilo kakvim pretnjama“, naveo je ambasador.\nPovodom kritika dela javnosti zbog ranije ocene da je „svojatanje Preševa od Albanaca isto što i svojatanje Kosova od Srbije“, ambasador je rekao da „stoji iza svega što je rekao“.\nOn je ponovio da izjave, poput konstatacije premijera Kosova Ramuša Haradinaja da su Preševo i Bujanovac ‘istočno Kosovo’ ne pomažu rešenju situacije, kao što ni oni koji govore o Kosovu kao delu Srbije ne treba da budu iznenadjeni ako drugi nazivaju delove Srbije ‘istočno Kosovo’.\n„Moja poenta je da bi to neki nazvali ‘milo za drago’. Medjutim, ni takve izjave ne doprinose rešenju“, rekao je Bjornstad.


Sjeverna Makedonija, 2. februar/veljača 2019.\nSubota, 2. februar/veljača 2019.\nSobranje u petak nastavlja sednicu o trećoj fazi ustavnih izmena koje proizlaze od Dogovora sa Grčkom.\nPoslanici u Sobranju će glasati o četiri amandmana, od kojih je najvažniji onaj koji predviđa promenu imena države u Republika Severna Makedonija.\nNaredne sedmice Makedoniju čeka poslednja faza usvajanja izmena Ustava koje će omogućiti sprovođenje Dogovora sa Grčkom.\nMakedonija: Godina u znaku Sporazuma s Grčkom\nPregovori sa Grčkom o imenu države, postignuti dogovor koji je bio potpisan u Prespi, zatim održani referendum o odredbama iz tog dogovora, kao i proces promene Ustava kao rezultat sporazuma, bile su dominantne teme u Makedoniji u 2018 godini.\nVMRO-BND, kojeg predvodi ministar Krasimir Karakačanov, uznemirile su izjave makedonskog premijera o postojanju makedonskog jezika.\nObeležavanje 17 godina BIA


1. Vesela kuća DOO se obezuje da će čuvati privatnost svih svojih kupaca.\n2. Svim našim kupcima i posetiocima web sajta dajemo mogućnost odluke da li žele da se prijave, kao i da li žele da se kasnije odjave sa naše mailing liste (newsletter-a).\n3. Svi prikupljeni podaci o kupcima na našem web sajtu se strogo čuvaju i dostupni su samo zaposlenima kojima su ti podaci potrebni za obavljanje posla. Svi zaposleni u Vesela kuća DOO odgovorni su za poštovanje načela zaštite privatnosti.\n4. Obavezujemo se da prikupljene podatke ne koristimo ni u koje druge svrhe, niti da ih prosleđujemo trećim licima, sem nadležnim državnim službama u slučaju zloupotrebe i kršenja zakona.\n5. Takođe, vršimo prikupljanje informacija, analizu i obradu podataka o proizvodima koje naši posetioci pregledaju i kupuju, kao i o stranicama koje posećuju. Sve prikupljene podatke koristimo samo da bismo poboljšali kvalitet i funkcionalnost našeg web sajta, i time Vam omogućili jednostavnije korišćenje, sigurniju i udobniju kupovinu.\n6. Vesela kuća DOO web sajt koristi „cookies“ da bi Vam pomogli da prilagodite korišćenje našeg web sajta prema Vašim potrebama.\nCookies (kukiji) su mali tekstualni fajlovi koji mogu biti smešteni na Vasem hard disku od strane web servera. Cookie-ji ne mogu biti korišćeni da pokrenu program ili da prenesu virus ili bilo koji zlonamerni program na Vašem računaru. Cookie-ji su jedinstveno dodeljeni Vama, i jedino mogu biti pročitani od strane web servera u domenu koji Vam ih je poslao.


horoskop | Mesečni Horoskop\nLav – mesečni horoskop za Januar 2021\nPosao Dragi Lavovi, Merkur će početkom januara praviti konjunkciju sa Plutonom i omogućiće vam da pokrenete nove projekte iz oblasti usluga. Imaćete sva potreba sredstva i podršku. Najviše uspeha ćete imati od usluga iz oblasti zdravstva, higijene i zaštite. Mars će 6. januara ući u znak Bika i vaše polje posla i karijere što će […]\nDevica – mesečni horoskop za Januar 2021\nPosao Drage Device, Merkur će na početku januara praviti konjunkciju sa Plutonom i omogućiti vam da pokrenete nešto novo na polju zabave i kreativnosti, što ste duže vreme planirali, a što će vam doneti očekivani uspeh. Dobitke vam može doneti oblast programiranja i izrade računarskih igara. Mars će 6. januara ući u znak Bika i […]\nPosao Dragi Strelčevi, Nova 2021. godina vam počinje sa napetim aspektima. Mars će praviti kvadrat sa Saturnom, što će vam otežati pregovore oko novih velikih i dugoročnih projekata, a na teškoće ćete nailaziti i na polju saobraćaja i trgovine. Jupiter će praviti kvadrat sa Uranom i dovešće do neočekivanog zastoja i raznih teškoća u vašem […]\nPosao Drage Vodolije, Nova 2021. godina će započeti sa ulaskom Marsa koji vlada vašim poljem posla u znak Bika, gde je u izgonu. Mars će praviti kvadrat sa Saturnom i konjunkciju sa Uranom. Više ćete biti orijentisani na rad od kuće i aktivno ćete tragati za načinom da započnete sopstveni posao ali nećete imati potrebnu […]\nPosao Drage Ribe, Nova 2021. godina počinje ulaskom Marsa u znak Bika gde je u izgonu i slab. To će vam doneti velike izazove na polju trgovine, saobraćaja i komunikacija. Najviše teškoća imaćete iz nevidljivih izvora, preko konkurencije do tajnih neprijatelja koji će vam spletkariti iza leđa zbog kvadrata Marsa sa Saturnom. Nailazićete na neočekivane […]\nVladajući planeta ima jake veze sa znakom kojim vlada, jer su njegove osobine slične osobinama znaka. Pogledajte koje planete vladaju Vašim znakom Zodijaka. OVAN – MARS: Dinamičnim Ovnom vlada crveni Mars koji je aktivan, atraktivan, odlučan, onaj koji pokreće stvari i stvara događaje. Baš kao i Ovnovi, ima ciklus od dve godine – treba mu […]\nPosao Dragi Ovnovi, Venera će 6. decembra praviti trigon sa Neptunom i doneće vam dobar osećaj za obrt novca i nalaženje tajnih kanala za ostvarivanje bolje zarade. Ostvarićete uspeh ako se bavite zdravstvom ili dizajnom. Kvadrat Sunca sa Neptunom vam donosi teškoće u saradnji sa inostranim partnerima. Nailazićete na nesporazume i neispunjena očekivanja, a najviše […]\nPosao Dragi Bikovi, Venera će 6. decembra praviti trigon sa Neptunom. Doneće vam dobar osećaj za poslovne odnose, posebno za poboljšanje partnerstva i saradnje. Ostvarićete dobitke kroz saradnju sa dizajnerima, osobama iz oblasti zabave ali isto i sa lekarima, farmaceutskim kompanijama i preduzećima koja se bave proizvodnjom i prodajom hemijskih proizvoda, kao što su sredstva […]


Najavljeni najmasovniji protesti u Sarajevu – Magazin Plus\nHome/Najavljeni najmasovniji protesti u Sarajevu\nNajavljeni najmasovniji protesti u Sarajevu\nZa utorak je najavljeno masovno okupljanje ispred zgrade Parlamenta BiH. Očekuje se do sada najveći broj demonstranata, oko 5.000, koji će tražiti hitno usvajanje Zakona o jedinstvenom matičnom broju građana.\nKao i prethodnih dana, masovno okupljanje predviđeno je za 11:55 sati. Podršku će dati predstavnici mnogih nevladinih organizacija, penzioneri, studenti, taksisti, nezaposleni, osobe iz sporta, kulture i drugih sfera javnog života u BiH.\nIstovremeno, protest podrške za hitno usvajanje Zakona o JMBG, najavljen je i pred Narodnom skupštinom Republike Srpske u Banjaluci, ali i u mnogim gradovima širom BiH.\nOsim usvajanja zakona, građani BiH koji već nekoliko dana protestuju širom BiH, traže i formiranje državnog fonda solidarnosti iz kojeg bi se pomagalo liječenje građana.\n“Solidarno i zajedno ćemo u utorak pokazati vlastima BiH i međunarodnoj zajednici da ne odustajemo od zahtjeva za poštivanje prava djece, koja su direktno ugrozili domaći političari, politizirajući 13 cifara matičnog broja koji se izdavao čak i u vrijeme rata. Svaki čovjek je bitan na demonstracijama i pozivamo građane i građanke iz svih gradova da nam se priključe i da budemo još brojniji nego u četvrtak”, poziv je koji je upućen svim građanima.\nZa utorak je ujedno zakazano i vanredno zasjedanje Vijeća za implementaciju mira u BiH, koje će raspravljati o mogućnostima za usvajanje, odnosno nametanje neophodnog zakona o JMB.\nPodsjetimo, protesti su počeli 5. juna kada je grupa građana i građanki, izrevoltirana ugrožavanjem života tromjesečne bebe Belmine Ibrišević iz Gračanice privatnim automobilima blokirala izlaz iz garaže Parlamenta BiH. Zahtjev je bio jednostavan – da mala Belmina odmah dobije JMB kako bi otputovala na liječenje.\nBlokadi se ubrzo priključio veliki broj građana nakon čega su blokirani svi izlazi iz dvije zgrade. Državni parlamentarci, osoblje i gosti Parlamenta 15 sati proveli su u zgradama, nakon čega im je put vani, oko četiri sata ujutro narednog dana, prokrčila policija.\nDug FBiH dostiže pet milijardi KM!


Romić negira ubistvo Ćuruvije i podseća na svedočenje Prpe – SveVesti.net\nRomić negira ubistvo Ćuruvije i podseća na svedočenje Prpe\nIznoseći odbranu na ponovljenom suđenju, Romić je podsetio da jedini svedok i očevidac zločina, Ćuruvijina partnerka Branka Prpa, nije ni njega ni drugog optuženog za saizvršilaštvo u ubistvu Miroslava Kuraka, prepoznala kao izvršioce.\nOna je, naprotiv, pred sudom svedocicla da Romić i Kurak nisu osobe koje je u vreme ubistva Ćuruvije u Svetogorskoj ulic,i 11. aprila 1999. godine, videla u haustoru zgrade.\nRomiću i još trojici osumnjičenih iz RDB-a suđenje za ubistvo Ćuruvije ponavlja se po nalogu Apelacionog suda koji je ukinuo prvostepenu presudu kojom su bili osuđeni na višedecenijske kazne zatvora, ukupno na 100 godina.\nSuđenje se ponavlja i tadašnjem šefu Resora državne bezbenosti Radomiru Markoviću, beogradskog centra DB-a Milanu Radonjiću i pripadniku rezervnog sastava DB-a Miroslavu Kuraku, koji je u bekstvu, pa mu se sudi u odsustvu.\nZa Kurakom je na snazi međunarodna poternica.\nMarković i Radonjić juče su izneli svoje odbrane negirajući krivicu.\nRomić je tokom iznošenja podsetio da je u postupku saslušano više od 100 svedoka, izvedeno mnogo dokaza, ali da nijedan nije ukazao da su on i Kurak izvršili ubistvo Ćuruvije.\n“Jedini svedok, Branka Prva, koja je Ćuruviju držala za ruku u vreme ubistva, koja je istovremeno oštećena i žrtva kaže da Kurak nije izvršilac, da to nisam ni ja. Obzirom na njeno svedocenje, obzirom da nema materijalnih, foreznickih, DNK ili nekih drugih tragova, obzirom da izveštaj telekomunikacija pokazuje da u vreme izvršenja, a to je na osnovu svih dokaza iz spisa oko 17 sati, nismo ni bili u blizini lica mesta, ni Kurak a ni ja, ne znam na osnovu čega nas je tužilac optužio”, precizirao je optuženi Romić.\nOn smatra da je ovde reč o “montiranom procesu koji nema za cilj otkrivanje istine”.\nOsvrćući se na motiv ubistva, on tvrdi da to nije bilo gušenje slobode medija, jer u vreme ubistva Slavko Ćuruvija nije bio vlasnik niti glavni urednik novina, pošto dve njegove novine u to vreme nisu izlazile već sedam meseci.\nTokom iznošenja odbrane, spomenuo je i beli “golf” koji se u optužnici pominje kao automobil korišćen u ubistvu.\n“Što se tice famoznog belog ‘golfa’, izvedeni su dokazi da ga nisam koristio na dan ubistva, naročito ne u vreme ubistva. Ne postoji čak ni jedan dokaz, ni jedan svedok koji je izjavio da je beli ‘golf’ toga dana viđen na licu mesta, ili u blizini lica mesta, niti da je korišćen u izvršenju krivičnog dela”, napomenuo je Romić.\nIstakao je i da je odbrana došla do saznanja da je BIA sačinila izveštaj o telekomunikacijama 22. decembra 2013. godine, ali da je taj dokaz “prikriven”.\nNasuprot ukinutoj presudi u kojoj je NN lice označeno kao neposredni izvršilac ubistva Ćuruvije, u optužinici, po kojoj se svima sudi, tvrdi se da je Ćuruviju ubio Kurak, a da mu je saučesnik bio Ratko Romić, koji je drškom pištolja udario u glavu Ćuruvijinu prijateljicu Branku Prpu.\nOstali su dostupni sudu – Marković izdržava zatvorsku kaznu od 40 godina zbog četvorostrukog ubistva na Ibarskoj magistrali u oktobru 1999. godine, a Radonjić i Romić su već tri i po godine u kućnom pritvoru, a prethodno i tri i po godine u pritvoru.\nPonovljeni proces krenuo je početkom oktobra 2020. godine, kada su se sva trojica kratko izjasnili da nisu krivi.\nApelacioni sud u Beogradu ukinuo je 7. septembra prvostepenu presudu za ovo ubistvo sa obrazloženjem da je prvostepeni sud prekoračio optužbu uvođenjem NN lica u taj slučaj, kao i dodavanjem radnji optuženima za koje se ne terete optužnicom tužilaštva za organizovani kriminal.\nKako se navodi u optužnici, Ćuruvija je ubijen zbog “javnog istupanja u zemlji i inostranstvu i kritike nosilaca političke vlasti, mogućnosti da utiče na javno mnjenje i delovanje opozicionih društvenih snaga, a radi očuvanja postojeće vlasti”.\nUbijen je na Uskrs 1999. godine, u dvorištu ispred ulaza u zgradu, gde su se nalazile prostorije marketing službe “Dnevnog telegrafa”, a sa njim je tada bila Branka Prpa.\nPrevious U Somboru pronađeno 335 ilegalnih migranata, autobusima vraćeni u Prihvatni centar u Preševu\nNext Opljačkali baku od 92 godine\nUhapšen Novosađanin zbog razbojništva nad sugrađaninom\nTužilaštvo o Kajmakoviću i “pranju” novca Belivuka\nZadržana tona sumnjive garderobe na carini


Nagrađene Zorica Vojnović i Vesna Tomajek – My WordPress Website\nNagrađene Zorica Vojnović i Vesna Tomajek\nTOPICS:plakete povodom 70 godina RSVRukometRukometni savez VojvodineSlobodan VišekrunaVesna Abutović TomajekZorica Vojinović Krčmar\nPosted By: redakcija July 13, 2020\nProtekle nedelje u Crvenki je priređena mala svečanost povodom sedam decenija postojanja Rukometnog saveza Vojvodine. Tim povodom na stadionu gde su svoju blistavu karijeru započele Zorica Vojnović i Vesna Tomajek uručene su im plakete za osvojene medalje na Olimpijskim igrama, Svetskim i Evropskim prvenstvima. Kako se navodi u saopštenju RSV, ovu prigodu su ispratile igračice rukometnog kluba Laki, među kojima su najuspešnije dobile diplome za kraj školske godine. Prisutni su bili i Jožef Holpert, Branislav Zeljković i Milorad Lajić, a plakete je uručio generalni sekretar pokrajinskog saveza Slobodan Višekruna. Nekadašnje reprezentativke su se zahvalile Savezu na ukazanoj časti i pažnji, a mladim nadama su poručile da budu uporne i da veruju da će ispuniti sportske snove, jer su one svakako ponos Srbije i Crvenke i inspiracija mladim generacijama.\nZorica Vojnović Krčmar je sa reprezentacijom Jugoslavije osvojila srebrnu medalju na Olimpijskim igrama u Moskvi (1980). Igrala je na Svetskom prvenstvu 1978.godine u Čehoslovačkoj (peto mesto) i četiri godine kasnije u Mađarskoj na kojem je osvojena bronza. U svojoj karijeri, pored Crvenke, nastupala je i za RK „Bane Sekulić“ iz Sombora.\nVesna Abutović Tomajek je za reprezentaciju nastupala na Svetskom prvenstvu 1986. u Holandiji, gde je osvojeno šesto mesto i 1990.godine u Južnoj Koreji kada je osvojena srebrna medalja. I ona je nakon nastupa u Crvenki, zaigrala za ŽRK Sombor.\nZavršena su sva rukometna takmičenja\n“Riđičanci” slavili u derbiju, pobeda rukometašica u Temerinu\nRavangrad prijavio učešće u doigravanju


U ponedeljak, 8. februara ulazimo po kineskom kalendaru u godinu crvenog majmuna. Šta će nam ona doneti, a šta možemo i sami da uradimo, pročitajte u sledećem tekstu Majmun je 9. životinjski znak po redu u kineskom kalendaru i predstavlja budući prosperitet, što znači da će biti započeti mnogi novi projekti. Godina vatrenog majmuna je i godina istrajnosti, spretnosti, upornosti, ... Opširnije »\nOvaj članak je sasvim drugačiji, te ako se iznervirate ili se osetite lično pogođeni, ne možete reći da vas nisam upozorila! A zašto sam ovo napisala? Zato što mi je dosta kukanja… “Ja to ne mogu”… “Ovo je baš teško”… Čovečanstvo se naslušalo ovih izgovora, ali ih ipak nema u istorijskim knjigama, zato što to nikoga ne interesuje “Ko se ... Opširnije »\nVerujem da se sve dešava sa razlogom, čak iako nismo dovoljno mudri da to vidimo. Gde nema borbe, nema ni snage – Oprah Winfrey Čuveni grčki filozof Aristotel verovao je da se sve što se dešava, uvek dešava sa razlogom. I da je svako iskustvo u našem životu „kreirano“ da nas „oblikuje“ i transformiše u našu najbolju „verziju“ koju možemo ... Opširnije »\nPoznato je da bez nje ne možemo da živimo ali se poslednjih godina o vodi kao supstanci koja je živa, i koja ne samo da pamti, već voli nežnost, lepu muziku, a može da bude i lek – sve više govori i piše. Ovo su samo neke od informacija koje otkrivaju čudesni svet najrasprostranjenije stvari na svetu Naučnici su otkrili ... Opširnije »\nIako su poznata brojna svojstva vode koja je izvor našeg života i bez koje on ne bi ni bio moguć, svaka nova informacija o njenoj moći nas samo još više fascinira. U ovom tekstu je reč o solarnoj plavoj vodi za koju je šira svetska javnost saznala nakon objavljivanja knjige Nulte granice Sigurno su svima poznati snimci vode japanskog naučnika ... Opširnije »\nPolovinom prošlog veka, na jedan ranč pored Rozvela srušio se neidentifikovani leteći objekat. Vlada je brzo zataškala slučaj, a snimci obdukcije vanzemaljca koji su se kasnije pojavili zaintrigirali su javnost. Da li je ceo događaj insceniran kako bi Amerika zaplašila protivnike u osvit hladnog rata ili se u nekoj hladnjači u Pentagonu zaista čuva telo malog zelenog? Nekad mislim da ... Opširnije »\nStranica 6 of 7« Prva...«34567 »


Do kraja godine rešenje za dugove državnih apoteka\nBeta\t 3. novembra 2016. 19:20\nDržava neće preuzeti postojeće dugove koje prema dobavljačima imaju apoteke čiji je osnivač lokalna samouprava ali će do kraja godine osmisliti rešenje za zaustavljanje rasta tih dugova, najavila je danas ministarka državne uprave i lokalne samouprave Ana Brnabić.\nKako je saopštila Nacionalna alijansa za ekonomski razvoj (NALED), Brnabić je na sastanku sa predstavnicima apoteka, domova zdravlja i lokalnih samouprava o uspostavljanju održivog finansiranja ustanova zdravstvene zaštite, kazala da obaveze državnih apoteka za isporučene lekove, u iznosu od 11 milijardi dinara, neće biti pretvorene u javni dug.\n“Utvrdićemo strukturu dugovanja i razmotriti mogućnost da dug preuzmu lokalne samouprave kao osnivači, da s poveriocima dogovorimo otpis kamata, kao i grejs period i otplatu duga u više godišnjih rata. Želimo da osmislimo dugoročni održivi model finansiranja koji će sprečiti stvaranje novog minusa i koji će pored apoteka važiti i za domove zdravlja”, rekla je Brnabić.\nMinistar zdravlja Zlatibor Lončar ocenio je na sastanku u Beogradu da je neophodno utvrditi odgovornost menadžmenta i upravljačkih tela apotekarskih ustanova i domova zdravlja tokom čijih mandata su nagomilana dugovanja.\nU nalaženju “efikasnog rešenja za saniranje dugovanja trebalo bi da probamo da izbegnemo modele koji iziskuju izmene zakona. Jedna od mogućnosti jeste da lokalne samouprave udju u proces imenovanja profesionalnog menadžmenta, koji će znati kako da obezbedi pozitivno poslovanje, jer za to imaju ovlašćenja”, naveo je Lončar.


Lider bosanskih Srba – oportunista ili ubeđeni nacionalista?\nHome > Lider bosanskih Srba – oportunista ili ubeđeni nacionalista?\nNešto što je možda započelo kao taktika za pridobijanje glasova sada se pretvorilo u dominantnu osobinu Milorada Dodika.\nPiše: Maja Bjelajac iz Banja Luke (TU br. 731, 2. mart 2012.)\nZa vreme trajanja rata u Bosni i Hercegovini i neposredno nakon toga, Milorad Dodik se predstavljao kao oponent Radovana Karadžića, tadašnjeg predsednika Republike Srpske (RS).\nA sada, kada je i sam Dodik postao predsednik entiteta bosanskih Srba, čini se da su ideološke razlike između njega i njegovog prethodnika gotovo nestale. Kao lider najjače političke partije u RS-u – Saveza nezavisnih socijaldemokrata (SNSD) – Dodik se rukovodi isključivo srpskim nacionalizmom.\nU godinama nakon rata u BiH (1992-95.), Dodik je Karadžića u više navrata nazivao „zlikovcem“ i „smetnjom za srpski narod“. Pre samo pet godina, Dodik je od Karadžića i bivšeg komandanta vojske bosanskih Srba, Ratka Mladića, zahtevao da se predaju, tvrdeći da njih dvojica „nisu srpski junaci, i nikada nisu bili heroji“.\nOtprilike u isto vreme, Dodik je u jednom intervjuu rekao i da su zločini koji su u julu 1995. počinjeni u Srebrenici – kada su srpske snage ubile 8,000 bošnjačkih muškaraca i dečaka – imali razmere genocida.\nOvih se dana njegove izjave za javnost veoma razlikuju od onih koje je davao pre nekoliko godina. Ako je tada njegov nacionalizam bio jedva vidljiv, danas se radi o krajnje otvorenom i doslednom stavu.\nPotkraj maja 2011., neposredno nakon što je Mladić uhapšen u Srbiji, u Banja Luci je organizovan veliki skup podrške ovom generalu. Taj skup je bio održan pod pokroviteljstvom Udruženja boraca RS-a, koje uživa otvorenu podršku samog Dodika. Iste godine je predsednik saopštio i da će osnovati fond za finansiranje odbrane onih Srba koji su optuženi za ratne zločine, uključujući Karadžića i Mladića.\nSvoje nekadašnje izjave o Srebrenici Dodik danas poriče, nastojeći umesto toga da umanji razmere zločina koji su počinjeni 1995. godine.\nU jednom televizijskom duelu koji se proteklog meseca odigrao u Beogradu, predsednik srbijanske Liberalno-demokratske partije (LDP), Čedomir Jovanović, pitao je Dodika da li je ikada rekao da se u Srebrenici dogodio genocid.\nOn je odgovorio: „Nikada nisam priznao da je u Srebrenici počinjen genocid, niti ću to učiniti. Ja sam samo konstatovao da je Haški tribunal doneo presudu u slučaju generala [bosanskih Srba, Radislava] Krstića, kojom ga je osudio za genocid u Srebrenici 1995. Ja sam samo konstatovao ono što je pisalo u sudskoj presudi.“\nDodik je Jovanoviću rekao i da vođstvo bosanskih Srba nikada nije donelo odluku da uništi bošnjačku naciju. Otuda je Srebrenica bila „veliki zločin, ali ne i genocid“.\nPotom je nastavio da brani Karadžića, za koga je rekao da je „pravio greške, ali mu treba priznati zasluge za stvaranje Republike Srpske. RS je osnovana zahvaljujući njegovoj hrabrosti.“\nJovanović mu je uzvratio: „Ova izjava svedoči o Vašoj promeni, jer danas, kada imate apsolutnu vlast, ne smete da kažete ono što ste govorili kada ste bili opozicija.“\nNeposredno nakon rata, tokom 1996. i 1997. godine, međunarodna zajednica je polagala velike nade u Dodika kao umerenog političara, koji bi mogao da doprinese smirivanju etničkih tenzija.\nA 2000. godine ga je tadašnja američka državna sekretarka Madlen Olbrajt (Madeleine Albright) opisala kao „miljenika međunarodne zajednice“.\nMeđutim, iste te godine Dodik je na predsedničkim izborima u RS-u bio poražen od kandidata Srpske demokratske stranke (SDS), Mirka Šarovića. U periodu od 2001. do 2006., usledio je i čitav niz drugih izbornih poraza.\nMoguće je da je baš to Dodika nagnalo da se okrene populističkom nacionalizmu kao sigurnom načinu na koji se osvaja biračko telo u RS-u. Izgleda da je taj plan uspeo. Tako je 2006. godine, nakon ubedljive izborne pobede SNSD-a, Dodik po drugi put postao premijer RS-a. A posle sledeće izborne pobede, 2010. je počeo da obavlja funkciju predsednika RS-a.\nDragan Čavić, koji je tu funkciju obavljao u periodu od 2002. do 2006., tvrdi da je Dodik govor nacionalizma preuzeo iz praktičnih razloga.\n„Populistički pristup politici podrazumeva da su sve prethodne izjave u kojima je Dodik kritikovao Karadžića i ostale lidere bosanskih Srba sada zaboravljene, usled potrebe da se dobiju glasovi“, kazao je Čavić. „Dodikova stranka, SNSD, procenila je da je ovakva retorika jedini način na koji može da zadrži vlast na svim nivoima. Iza takvog populističkog pristupa stoji čisti pragmatični interes.“\nUporno insistiranje na nacionalizmu dovelo je do pogoršanja odnosa lidera bosanskih Srba sa međunarodnom zajednicom, kao i sa državom Bosnom i Hercegovinom, čiji je RS sastavni deo. Dodik se sada otvoreno protivi postojanju zajedničke države.\nPod Dodikovim uticajem, zvanični diskurs u RS-u podrazumeva fokusiranost na entitet kao tvorevinu koja je gotovo potpuno nezavisna od zajedničke bosanske države. Što se tiče odnosa prema nedavnoj prošlosti, osporavaju se razmere srpskih ratnih zločina, dok se aktuelni čelnici distanciraju od bilo kakvog učešća u njima.\nAnalitičari smatraju da Dodikov nacionalistički stav predstavlja zamenu za stvarne odgovore na ekonomske i socijalne izazove sa kojima se suočava RS.\n„Kada se okrenete nacionalističkoj retorici, to znači da više nemate nikakvih drugih argumenata“, kaže direktor ljubljanskog Međunarodnog instituta za bliskoistočne i balkanske studije (IFIMES), Bakhtijar Aljaf. „Bilo bi bolje da Dodik ima nešto da kaže ljudima o razvoju RS-a, o stranim investicijama. Ali on to ne čini – a šta drugo može da ponudi glasačima osim nacionalizma? To je njihova duhovna hrana.“\nPo mišljenju profesora sarajevskog univerziteta, Envera Kazaza, promenu Dodikovog stava treba pripisati „nesposobnosti da se kreira nova politička vizija“, koja bi u BiH iziskivala stvaranje „proevropskog društva“ i odmak od „ratnih ideologija“.\n„Dodik je zaigrao na nacionalističku kartu da bi dobio izbore, a pošto je došao na vlast pretvorio se u pragmatičnog političara koji nastavlja da koristi istu tu kartu kako bi ljudima skrenuo pažnju sa važnijih pitanja, kao što su loše stanje u ekonomiji i nezaposlenost“, kazao je Kazaz.\nProfesor Centra za studije jugoistočne Evrope na Univerzitetu u Gracu (Austrija), Florijan Biber (Florian Bieber), tvrdi da je Dodik napravio korak od oportunizma ka nacionalističkom programu.\nOn ističe da političari poput Dodika nacionalizam često najpre koriste da bi poboljšali vlastitu poziciju, ali kasnije počnu da veruju u svoju sopstvenu retoriku.\n„On je opijen uspehom nacionalizma, i u jednom trenutku bi to moglo da se pretvori u put bez povratka“, rekao je Biber. „Po tome je on sličan [bivšem predsedniku Srbije] Slobodanu Miloševiću. Obojica dolaze iz pragmatične, tehnokratske političke struje, a vremenom su prigrlili izraženi nacionalizam kojeg nisu u stanju ili nisu voljni da napuste. Obojica su mogli biti ujedinjujući, pragmatični političari, ali su se opredelili za lakši put privlačenja nacionalističkih osećanja.“\nTakav populistički pristup podrazumeva i flertovanje sa ekstremno nacionalističkim delom biračkog tela.\n„Ova taktika nas podseća na sličnu politiku kojoj ekstremna desnica pribegava i u ostalim delovima Evrope. U Austriji, na primer, Partija Slobode prednjači u tome što se ne distancira jasno od nacionalsocijalizma, premda pazi na to da njeni političari ne govore stvari zbog kojih će se sukobiti sa zakonom“, kaže Biber. „U pitanju je veština provociranja kojom se privlači pažnja, mobilišu glasači koji nisu voljni da prihvate zločine prošlog režima i okupljaju oni koji otvoreno odobravaju ratne zločine ili naprosto imaju ambivalentan odnos prema prošlosti.“\nMaja Bjelajac je saradnica IWPR-a iz Banja Luke.\nSource URL: https://iwpr.net/sr/global-voices/lider-bosanskih-srba-%E2%80%93-oportunista-ili-ube%C4%91eni-nacionalista


Deset ratnika ISIS pod prismotrom srpskih službi\nM. D.\t 29. jula 2015. 23:00\nSrbiji trenutno ne preti realna opasnost od terorističkih napada ISIS, ali domaće bezbednosne službe pomno prate korak svih za koje znaju da su povezani sa ovom organizacijom, a takvih je, prema rečima Momira Stojanovića, predsednika skupštinskog odbora za odbranu i bezbednost, desetak u raško-polimskoj oblasti.\n“Svi njihovi kontakti i svako njihovo kretanje je pod prismotrom bezbednosnih službi”, kaže Stojanović koji je i bivši šef vojne bezbednosti.\nOn dodaje da potpuno novi aspekt pretnji čini potencijalno prisustvo boraca ISIS među migrantima, kojih između 1.000 i 1.500 svakodnevno prelaze granice Srbije.\n“Ljudi koji ih vode često kod sebe imaju i po 10.000 dolara. Pitanje je odakle je taj novac, ko to plaća”, kaže Stojanović i dodaje da trenutno još oko dva-tri miliona migranata čeka u Turskoj da budu prebačeni u Evropu, i da bi i na njih trebalo obratiti pažnju.\nU Srbiji je, kako kaže, trenutno oko 67.000 migranata i ne treba isključiti mogućnost da među njima ima ubačenih boraca ISIS.\n“Opasnost od terorističkih napada trenutno ne postoji i naše službe bezbednosti preduzele su sve neophodne mere. S takvim stvarima se, međutim, nikad ne zna pa zato ne treba u potpunosti isključiti i tu mogućnost”, kaže Stojanović.\nOn ističe da u samoj Srbiji nema kampova za obuku boraca ISIS, ali ne isključuje mogućnost da centara za obuku ima u okruženju, pre svega na Kosovu i Metohiji i BiH.\n“Znamo da je u rat u Siriju otišlo 37 državljana Srbije. Sedmoro ih je poginulo. Sa Kosova ih je, međutim, otišlo oko 300”, navodi Stojanović.\nISIS prema njegovim rečima, predstavlja pretnju za Srbiju onoliko koliko to procene oni koji drže pod kontrolom ove ekstremiste.\n“Postoje razni kontroverzni podaci, pored ostalog o tome kako ISIS pojedinim državama zapada prodaje naftu po ceni od 20 dolara za barel”, kaže Stojanović.


► Tadić: Vučić je trgovac ljudskim dušama, on je kao makro na ulici\n"Međutim, za razliku od Gebelsa koji je zaista veštom i brutalnom propagandom tragično menjao političke stavove nemačkih građana, Vučić kao običan trgovac ljudskim dušama to čini bedno potkupljujući čitave delove stanovništva strahom i ucenjenom egzistencijom", rekao je Tadić za list Danas.\nPrema račima Tadića, Vučić "uzima novac od građana, a onda ih ucenjuje da bi im vratio njihov novac i sve to potom prikazuje kao rezultat navodnih ekonomskih uspeha njegovog režima, a sebe kao dobrotvora".\n"Time građane koji ga podržavaju uvodi u specifičnu vrstu političke prostitucije, pri čemu između njega i makroa na ulici suštinski nema razlike u metodologiji. Tako da to više nije pitanje ni straha ni verovanja građana, a svakako ne ni vešte propagande, već gole trgovine dušama", rekao je Tadić.\nOn je rekao i da međustanački dijalog nema smisla ukoliko mu ne prethode razgovori predstavnika Evropskog parlamenta i opozicije, jer bez toga je samo nastavak dijaloga koji je u prethodnim pokušajima već postavljen na pogrešne temelje.\n"Vlast optužuje opoziciju da je neodgovorno pristupila ovom dijalogu, a oni se nisu udostojili ni da na međustranački dijalog dođu predsednici njihovih stranaka".\nTakođe, kako je naveo, "ti razgovori nemaju smisla ni ukoliko u njima ne učestvuju sve relevantne opozicione stranke, kao i relevantni predstavnici stranaka na vlasti".


World of Warcraft ponovo povećao broj igrača – Guerilla Method\nBlizzard Massive Multiplayer Online Role Playing Game\nWorld of Warcraft ponovo povećao broj igrača\nOctober 16, 2016 November 1, 2016 cetonx\nWorld of Warcraft je u Novembru prošle godine, sa 5,5 miliona mesečnih pretplatnika imao najniži broj igrača još od 2005. godine. Uprkos tome nadmašuje sve MMORPG igre po broju mesečnih pretplata. Kada je Blizzard prošle godine objavio broj pretplatnika, najavljeno je da se više neće deliti takve informacije, ali citat iz intervjua sa dizajnerom igre Tomom Chiltonom odaje da je broj igrača “skočio do neba”.\nPrema intervjuu poljskog časopisa Pixel, WoW pretplate su skočile na 10,1 milion pretplatnika nakon izlaska Legion ekspanzije, što je skoro duplo više nego pre, a najveći broj igrača bio je sredinom 2010. godine sa oko 12 miliona pretplata. Blizzard odbija da demantuje ili potvrdi ovu cifru i ponavlja da se neće objavljivati informacije o samom porastu pretplatnika.\nPovećanje pretplatnika na 10,1 milion je veliki uspeh i podsticaj za Blizzard, čak i ako je to privremeno, a WoW je i dalje na vrhu MMORPG liste.\n← Football Manager 2017 dodaje društvene medije, poboljšane animacije i pametniji AI\nTitanfall 2: Single player kampanja →


Miloš Buha nije bio saizvršilac u ubistvu Vojislava Škrbića 2014. godine\nUbijeni Vojislav Škrbić Foto Facebook/Vojislav Škrbić\nApelacioni sud u Novom Sadu potvrdio je prvostepenu presudu kojom je Miloš Buha (50) iz Stepanovićeva oslobođen optužbe za saizvršilaštvo u teškom ubistvu Vojislava Škrbića (40) iz Kaća, 22. maja 2014. godine u novosadskom restoranu "Gondola".\nOn je prvobitno u odsustvu bio osuđen na 17 godina zatvora. U obrazloženju svoje odluke Apelacioni sud je, kako saznajemo, naveo da tužilaštvo u svojoj žalbi nije isticalo nijedan novi dokaz na okolnost koja bi mogla dovesti do drugačije sudijske odluke.\nNa suđenju krajem pretprošle godine, sudsko veće kojim je predsedavala sudija Nataša Vojnović je ocenilo da nema dokaza da je Buha počinio delo koje mu se stavljalo na teret, teško ubistvo u saizvršilaštvu, pa je odmah posle izricanja presude pušten na slobodu.\nBuha oslobođen optužbi za ubistvo u "Gondoli": Potvrđena prvostepena presuda!\nApelacioni sud Novi Sad Oslobađajuća presuda ubistvo Vojislav Škrbić Miloš Buha


Srbi - Svetski šampioni u neracionalnoj potrošnji energije\nSrbija danas ima najniži stepen energetske efikasnosti u Evropi. Države zapadne Evrope\npo kvadratnom metru potroše manje od 100 kilovat sati energije godišnje a u našoj zemlji\npotrošnja je od 150 do 180 kilovat sati. Od ukupno potrošene električne energije u Srbiji\nskoro polovinu potroše gradjani u svojim stanovima a čak 65 procenata te energije odnosi se\nna grejanje. Specifična potrošnja toplotne energije u Danskoj je 96 kilovat sati po kvadratu u\nsezoni, a kod nas 228 i to u poslovnim prostorima i zgradama, dok je u privatnim kućama\nmnogo veća. Štednja je neophodna jer Srbija u nekim oblastima troši pet puta više primarne\nenergije po jedinici bruto društvenog proizvoda nego razvijene zemlje. Utrošak energije u\nnekim sektorima je čak četiri do pet puta veći od zapadnih zemalja. Zbog toga privreda\nproizvodi robu koja nije konkurentna, domaćinstva plaćaju veće račune, dok država daje više\npara za uvoz struje, gasa i drugih energenata. Tako smo postali svetski šampioni u\nneracionalnoj potrošnji energije koju, čak i za javnu rasvetu, trošimo 50 procenata više nego\nzemlje Evropske Unije. Neke studije kažu da ogromni nuklearni i fosilni projekti pokrenuti\nkratkoročnim političkim interesima često blokiraju potrebu za uštedama energije i povećanje\nenergetske efikasnosti, koja bi mogla da donese socijalne i ekonomske koristi kako\ndomaćinstvima tako i biznis sektoru. Na isti način, uveliko se odlaže uvođenje zakonodavnih\nreformi i reformi cena što bi pomoglo ubrzanju investicija u sitne i decentralizovane\nobnovljive izvore energije.\nSolarni park od tri milijarde dolara\nLuksemburški investicioni fond „Sekurum ekviti partners“ već tri meseca pregovara sa predstavnicima srpskih vlasti o izgradnji najvećeg solarnog parka koji bi sa snagom od 1.000 megavata postao najveći na svetu. Vrednost ovih ulaganja je oko tri milijarde dolara i, ukoliko projekat bude realizovan, to će biti najveća investicija koja je ikada ušla u Srbiju, kaže za „Blic“ državni sekretar ministarstva za ekologiju, rudarstvo i prostorno planiranje Bojan Đurić.\nNa poslednjem sastanku, održanom prošle nedelje, predstavnici EPS-a i Elektromreža Srbije, potvrdili su da je projekat izgradnje solarnog parka tehnički izvodljiv i da elektromreža Srbije može da izdrži dodatnih 1.000 megavata. Đurić kaže da je potrebno naći i zemljište na kojem bi park bio izgrađen. Za sada se zna da će potencijalni park biti smešten sigurno negde na jugu Srbije.\n– Pronalaženje prave lokacije će biti najveći problem jer je njihov plan da solarni paneli budu postavljeni na oko 3.000 hektara. Takvu površinu u celini je teško naći. Zato postoji mogućnost da se napravi 30, 50 ili 100 nezavisnih solarnih plotova koji bi bili povezani u jednu celinu – kaže Đurić i dodaje da će predstavnici „Sekurum ekviti partners“ ove nedelje imati sastanak i sa predstavnicima Ministarstva odbrane, sa kojima će razgovarati o ustupanju nekog poligona koji vojska ne koristi uz nadoknadu.\nPredstavnici luksemburške kompanije u izjavi za internet portal eKapija.com rekli su da su se za Srbiju odlučili jer je energetski potencijal sunčevog zračenja za trećinu veći nego u srednjoj Evropi.\n– U poređenju sa Nemačkom, zemljom koja je naprednija u ovom sektoru na svetskom nivou, potencijal je veći skoro za 40 odsto, naveli su predstavnici luksemburške kompanije uz ocenu da je dobro i to što Srbija poseduje odgovarajuću elektro-energetsku infrastrukturu i dobru vezu sa susednim državama.\nOni su najavili da bi izgradnja solarne elektrane koja će biti dvostruko veća od sadašnjeg svetskog lidera – kalifornijskog solarnog parka snage 500 megavata trebalo da počne sredinom 2013. godine.\nNa zvaničnom sajtu ove kompanije, nema detaljnijih podataka o njenim dosadašnjim aktivnostima, a u rubrici vesti jedini tekst odnosi se upravo na posao koji planiraju u Srbiji.\nIzvor: Dnevne novine "Blic"


Muler kaže da njegov izveštaj ne oslobadja potpuno Trampa odgovornosti – NovostiDana.rs\nMuler kaže da njegov izveštaj ne oslobadja potpuno Trampa odgovornosti\nBivši specijalni američki tužilac Robert Muler rekao je danas pred američkim Kongresom, suprotno tvrdnjama predsednika SAD, da njegov izveštaj o ruskom mešanju u predsedničke izbore 2016. godine nije Donalda Trampa potpuno oslobodio odgovornosti, a konkrento sumnji za ometanje pravde.\nOvo je prvo Mulerovo izjašnjavanje pred Kongresom o njegovoj istrazi o navodnom ruskom mešanju u američke izbore, prenosi agencija AP. Muler ranije nije bio voljan da svedoči pred Kongresom i rekao je da neće reći ništa više od onog što je sadržano u njegovom izveštaju od 448 strana objavljenom u aprilu.\n„Zaključci navode da predsednik nije oslobodjen odgovornosti za dela za koja je optužen da je počinio“, rekao je Muler, prenosi Frans pres. U odgovoru na pitanje da li je predsednika potpuno oslobodio odgovornosti on je odgovorio „Ne!“.\nIstraga o navodnom ruskom mešanju koju je on vodio gotovo dve godine, sprovedena je „pravično i nezavisno“, rekao je Muler pred Odborom Predstavničkog doma američkog Kongresa za pravosudje.\nU Mulerovom izveštaju se navodi da u istrazi nije nadjeno dovoljno dokaza da se ustanove optužbe za krivično delo dosluha Trampovog izbornog štaba i Rusije. Ali, istražitelji nisu oslobodili Trampa optužbi da je pokušao da remeti tu istragu.\nU izveštaju o istrazi „odlučili smo da nećemo reći da li je predsednik počinio prestup ili ne. To je bila naša odluka i tako ostaje“, rekao je Muler.\nU njegovom izveštaju na više od 400 stanica tužilac je opisao ruske napore da pomognu Donaldu Trampu da bude izabran 2016. godine, ali da nisu nadjeni dokazi o dosluhu Moskve i Trampovog izbornog štaba, uprkos tome što je bilo više kontakata.\nMuler je medjutim naveo niz zabrinjavajućih pritisaka koje je kasnije američki predsednik vršio na njegovu istragu, dodavši da ne može da ga oslobodi sumnji o ometanju pravde.\nOn je u svom iskazu pred Kongresom rekao da su Rusi verovali da će profitirati ako Donald Tramp pobedi na predsedničkim izborima 2016. godine.\nAmeričko Ministarstvo pravde je u aprilu objavilo redigovanu verziju Mulerovog izveštaja od 448 strana koji je sastavio Mulerov tim.\nMuler danas prvo svedoči pred Odborom za pravosudje, a kasnije i pred Odborom donjeg, Predstavničkog doma američkog Kongresa, za obaveštajna pitanja.\nAmerikanci su čuli bivšeg specijalnog tužioca da govori samo jednom, devet minuta u maju, od kada je imenovan na tu dužnost 2017. godine, a smenjen krajem maja ove godine.\nOn je rekao da će zbog toga što je bio tužilac, njegovo svedočenje biti ograničeno, navodeći na primer da ne može da govori o aktuelnim pitanjima.


Novi kralj mišića: Šon “Fleksatron” Roden - Men`s Health\nNovi kralj mišića: Šon “Fleksatron” Roden\nPre ovogodišnjeg 54. po redu najprestižnijeg bodibilding takmičenja na svetu- Mr. Olympia, velika većina stručnjaka i ljubitelja ovog sporta predviđala je još jednu u nizu pobeda čuvenog Fila Hita. Međutim dogodio se neočekivan preokret, pa je cenjeni Judžin Sendov trofej po prvi put podigao Šon Roden, poznatiji po nadimku Fleksatron.\nDo pre samo šest godina niko u svetu bodibildinga nije znao za ovog moćnog bodibildera. Godine 2012. je privukao pažnju zauzevši treće mesto, a od tada je konstantno napredovao. Šon je rođen u Kingstonu na Jamajci, a sa petnaest godina sa porodicom je emigrirao u Ameriku. Iako potiče iz zemlje u kojoj dominiraju sportovi poput atletike, fudbala i kriketa, Šon se brzo zaljubio u bodibilding koji je kasnije posatao njegova najveća pasija.\nSedmostruki uzastopni šampion Fil Hit je nakon duge vladavine morao predati titulu novom šampionu koji je ušao u anale kao najstariji pobednik ovog takmičenja sa 43 godine i 5 meseci. Renomirani žiri ostao je fasciniran Šonovom mišićnom simetrijom i izuzetnom formom.\nA post shared by Shawn Rhoden (@flexatronrhoden) onSep 19, 2018 at 7:38pm PDT\nOno što celu priču čini još zanimljivijom je i težak put koji je Fleksatron prošao do trenutnih visina. Pratile su ga brojne povrede, zavisnost od alkohola da bi sve kulminiralo srčanim napadom kojeg je jedva preživeo. Snagu i inspiraciju da nastavi sa sportom je pronašao u liku i delu legendarnog bodibildera Džonija Šamburgera, zbog koga je i počeo sa vežbanjem.\nOsvajanjem cenjene titule Šon Roden je i sebi i drugima dokazao da je težak put uvek i najbolji i da nikad ne treba prestati sa verom u svoje snove. Pored titule, kući je odneo ček na 675.000 dolara. Treba još dodati da je drugo mesto zauzeo Fil Hit, dok je treću poziciju uzeo Roli Vinklar.\nNovi Ferari F80?\nPo onome što vidimo, čini nam se kako bi se poznati proizvođač automobila mogao malo…\nTags: Bodibilding, Fitnes, Mr. Olympia, šampion, Šon Roden\nPrevious Telo u obliku slova “V”\nNext Trening koji ćete voleti i mrzeti


Drecun: Bez promene stava Prištine ne očekujem napredak u dijalogu | Radio Kosovska Mitrovica\nDrecun: Bez promene stava Prištine ne očekujem napredak u dijalogu\n6. February, 2021 16:19 |\nOstalo je još sedam dana do vanrednih parlamentarnih izbora koje je raspisala Priština. Suštinski je značajno da srpski narod sačuva jedinstvo, što se isključivo može postići preko Srpske liste kako bi imali svoje predstavnike u privremenim institucijama u Prištini, rekao je za RTS predsednik skupštinskog odbora za Kosovo i Metohiju Milovan Drecun. Ističe da su izbori značajni i da se vidi u kom pravcu će ići raspoloženje prištinskih političara kada je reč o dijalogu Beograda i Prištine.\nSudeći po izjavama koje daju lideri kosovskih Albanaca, Milovan Drecun ne očekuje napredak u dijalogu Beograda i Prištine.\n“Ako neko najavljuje da će tražiti reviziju Briselskog sporazuma u delu vezanom za uspostavljanje Zajednice srpskih opština ili porukama da će se dijalog završiti međusobnim priznanjem, onda tu nema dijaloga”, rekao je gostujući u Jutarnjem dnevniku Milovan Drecun.\nPrema njegovim rečima, Priština se nada da će se pritisak preusmeriti na Beograd, pre svega zbog promene administracije u Vašingtonu.\n“Beograd neće ni pod kojim uslovima priznati tu lažnu državu Kosovo i ako je cilj Albanaca da isključivo idu u tom pravcu u eventualnom nastavku razgovora sa Beogradom, onda ne vidim bilo kakvu mogućnost da se postigne rešenje”, rekao je Drecun.\nPredsednik skupštinskog odbora za Kosovo i Metohiju kaže i da su bilateralni odnosi Beograda sa Vašingtonom, Berlinom, Parizom u konstantnom usponu, dok je pozicija Prištine poljuljana zbog hapšenja Hašima Tačija, Kadrija Veseljija i drugih, što daje, kako je rekao, “manevarski prostor da odbacimo pokušaje Prištine da pritiscima izdestvuje takozvano međusobno priznanje koje niti je na dnevnom redu niti može biti”.\n“Rešenje mora da bude specifično, ali za inovativna rešenja su potrebni hrabri političari sa vizijom, a ja ih sada ne vidim na prištinskoj strani”, rekao je za RTS Milovan Drecun.


Vučić o karikaturi: Ja Hitler?! - Srbija Vesti - Aktuelno|net\nPredsednik Srbije Aleksandar Vučić ocenio je, komentarišući naslovnu stranu današnjeg Danasa na kojoj je na karikaturi doveden u vezu s nacističkim vođom Adolfom Hitlerom, da to govori o stepenu sloboda u Srbiji, ali i da njegove političke protivnike najviše nerviraju uspesi Srbije.\n"Ja Hitler? A meni hitlerovci pobili CELU FAMILIJU!" Vučić prokomentarisao SKANDALOZNU KARIKATURU koja je razbesnela Srbiju!\nVučić o karikaturi: Ja Hitler? Šta ćete, to je demokratija\nKomentarišući naslovnu stranu lista "Danas", na kojoj je na karikaturi doveden u vezu s Hitlerom, Vučić izjavio da to govori o stepenu sloboda u Srbiji. Na pitanje da pokomentariše karikaturu na kojoj je povezan s Hitlerom i da kroz usta šefa poslaničkog kluba SNS u Skupštini Srbije Aleksandra Martinovića on govori, Vučić je rekao: "O čemu je reč? A šta je rekao Martinović? A ja Hitler? A meni hitlerovci pobili celu familiju. Ali, dobro, šta ćete, to je demokratija u Srbiji."\nVučić:Neka ljudi vide jesam li ja Hitler ili neko drugi\nPredsednik Srbije Aleksandar Vučić ocenio je , komentarišući naslovnu stranu "Danasa" na kojoj je na karikaturi doveden u vezu s nacističkim vođom Adolfom Hitlerom, da to govori o stepenu sloboda u Srbiji, ali i da njegove političke protivnike najviše nerviraju uspesi Srbije.


Navala na Pravni, Ekonomski i FON | Glas javnosti\nPočetna > Društvo > Navala na Pravni, Ekonomski i FON\nNavala na Pravni, Ekonomski i FON BEOGRAD - Prorektor za nauku Univerziteta u Beogradu Marko Ivetić izjavio je da je najviše interesovanje maturanata bilo za društveno-humanističke nauke, odnosno Pravni, Ekonomski i Fakultet organizacionih nauka i dodao da se više studenata nego lani upisalo i na Rudarsko-geološki i Tehnički fakultet u Boru.\nIvetić je gostujući na RTS kazao da je standardno i ove godine veliko intersovanje vladalo i za Fakultet bezbednosti, ali da se za studije ovog fakulteta prijavilo manje maturanata nego lane.\n"Prijemni su održani po planu i juče na svim fakultetima je trebalo da budu istaknute konačne liste", rekao je Ivetić.\nGovoreći o kvalitetu nastave i ocenjivanju profesora na fakultetima, Ivetić je kazao da su studenti već 10 godina u prilici da ocenjuju profesore, ali da je pitanje posle šta sa tim ocenama raditi.\n"Studenti ocenjuju profesore na kraju svake školske godine i ocene se analiziraju na nivou fakulteta i dostavljaju se univerzitetskom Odboru za unapređenje kvaliteta. Međutim, pitanje je šta se sa time može uraditi. Najviše može da se uradi na nivou fakulteta, odnosno da se ostvari nekakva korekcija na osnovu tih rezultata", objasnio je Ivetić.\nNa pitanje šta se dešava ukoliko je veliki broj studentata imao primedbe na nekog profesora, Ivetić kaže da to može da utiče na njegovo napredovanje.\n"Obavezan element kvalifikacija je ocena njegovog pedagoškog rada i po pravilu onaj ko ima nižu ocenu od tri, ne moze da bude unapređen u više znanje", kazao je Ivetić i dodao da, nažalost, na redovne profesore ocenjivanje nema nekog posebnog uticaja.\nPrema njegovim rečima, ne postoji mehanizam koji bi redovnog profesora korigovao jer ocenjivanje nema uticaja na njegov rad.\n"Univerzitet ima nameru da se ozbiljnije time pozabavi", zaključio je Ivetić. Autor: Agencija Tanjug Dodaj novi komentar\nNeophodno ukinuti suvišne državne agencije\nPreporuka: Bez rada na otvorenom od 11 do 16\nMacura: Nikud bez šešira!


NOVI UDAR NA SRBIJU! Strani tajkuni preko KZK hoće da povećaju cenu struje i snize standard građana | Najnovije vesti - Srbija danas\n07.07.2018. • 09:41 Srbija Danas\nKomisija za zaštitu konkurencije (KZK) donela je drugi put rešenje da je EPS Distribucija zloupotrebila navodnu dominantnost na tržištu bez obzira na to što bi te kazne mogle da izazovu štetu po građane Srbije.\nNaime, Komisija za zaštitu konkurencije prvi put pokreće postupak ispitivanja povrede konkurencije protiv EPS Distribucije 2016. godine, da bi samo za pet meseci donela rešenje da EPS Distribuciju kazni sa 330 miliona dinara. EPS Distribucija nakon toga ulaže žalbu Vrhovnom kasacionom i Upravnom sudu. Upravni sud je posle ponovnog odlučivanja doneo presudu kojom je u celosti poništio rešenje Komisije. Ipak, KZK ne odustaje i donosi novo rešenje kojim kažnjava EPS Distribuciju sa 412 miliona dinara. Kazne koje je EPS Distribucija dobila u ova dva navrata najveće su kazne u istoriji Srbije, a takva kazna u poslednjih 60 godina nije izrečena nijednom distributeru električne energije u Evropi.\nOvakve kazne izrečene EPS Distribuciji mogle bi da naprave neverovatnu štetu građanima Srbije, jer bi mogle da utiču na povećanje cene struje. Ovde se postavlja pitanje kome ne odgovara to što građani Srbije plaćaju najnižu cenu struje u Evropi? Kome smeta što Srbija ima najjeftiniju struju u Evropi? Da li EPS Distribucija smeta strancima i privatnicima koji žele da uđu na naše tržište i naplaćuju nam struju skuplje? Postavlja se i pitanje koji je interes Komisije za zaštitu konkurencije i zašto ona ne radi u državnom interesu? Da li radi u interesu stranaca i tajkuna koji žele na ovaj način da izvrše udar na državu Srbiju preko državnih preduzeća?\n♦ Povećanje cene struje bi smanjilo životni standard!\nKrajnji cilj očigledno je smanjiti životni standard građana Srbije, jer bi povećanje cene električne energije izazvalo inflaciju, a to bi dovelo do toga da se životni standard totalno uništi. Dakle, ovakvi postupci se ne mogu drugačije tretirati nego kao udar na Srbiju jer ima najnižu cenu struje u Evropi i pokušaj da se unište državna preduzeća, a u korist tajkuna koji se bave snabdevanjem električne energije.\nEkonomista Ljubomir Madžar smatra da zbog povećanja cene struje može da dođe do inflacije, a da bi inflacija smanjila životni sandard.\n- Povećanje cene struje, da budemo precizni, može da dovede do inflacije, ali država bi na taj pritisak reagovala i odgovornom politikom se suprostavila tome – kaže Madžar.\nOn je objasnio da bi po građane Srbije i životni standard bilo katastrofalno ukoliko bi došlo do inflacije zbog povećanja cene struje.\n- Zna se kako bi uticala, smanjila bi životni standard, stvari bi poskupele, a dohoci ne bi srazmerno pratili porast cena. Takva iskustva imamo još iz Jugoslavije i Srbije iz 90-ih godina prošlog veka, zna se da poskupljenja, povećanja cena zadiru u životni standard i da ga nagrizaju, smanjuju - kaže ekonomista Ljubomir Madžar.\nDa Srbija plaća najmanju cenu električne energije u Evropi pogledajte na priloženom infografiku:\nEPS Distribucija KZK Komisija za zaštitu konkurencije


Produžen policijski čas u 13 opština na Kosovu ⋆ Balkan PlusBalkan Plus\n28.07.2020 u 09:30\nProdužen policijski čas u 13 opština na Kosovu\nVlada Kosova je zajedno sa Ministarstvom zdravlja donela odluku da produži policijski čas u 13 opština na Kosovu i ograniči saobraćaj i kretanje građana od 22.30 do 5 sati ujutu, prenosi Gazeta Ekspres.\nOd utorka, 28. jula, prema dokumentu koji je objavio Kljan Kosova, Vlada je odlučila da od 22:30 do 5 časova ujutru bude zabranjen bilo kakav saobraćaj i svako kretanje fizičkih osoba izvan njihovih domova u opštinama Priština, Prizren, Peć, Podujevo, Đakovica, Uroševac, Lipljan, Glogovac, Vučitrn, Južna Mitrovica, Gnjilane, Kosovo Polje i Štrpce.\nKako se navodi, nova mera vlade neće važiti u hitnim slučajevima u zdravstvu, u slučaju potrebe da se zbrinjavaju bolesni, za osobe sa posebnim potrebama – samo ako bolesni ili osobe sa posebnim potrebama nemaju mogućnost da se brinu o sebi, u slučaju traženja pomoći od relevantnih institucija – kao što je slučaj sa žrtvama porodičnog nasilja.\nTakođe, ova mera se ne odnosi u slučaju smrti člana porodice.\nU slučaju da građani moraju da izađu iz kuće zbog fiziološke potrebe životinja, dozvoljeno je da se kreću u krugu 500 metara od, ali, nije dozvoljeno da se ovi slučajevi koriste za obavljanje bilo kakvih poslova ili u bilo koje druge svrhe osim na ono što je definisano, navodi se u odluci vlade.


Predlog bolovanja zbog bolnih menstruacija izazvao polemike u Španiji - NASLOVI.EU\nPredlog bolovanja zbog bolnih menstruacija izazvao polemike u Španiji\nUkoliko španska levičarska vlada uspe da uvede mogućnost bolovanja zbog bolne menstruacije, to će biti prvi takav slučaj u Evropi, a predlog je izazvao žestoke polemike unutar vlade i sindikata.\nMera bi se mogla naći u nacrtu zakona o abortusu za jačanje prava na abortus i reproduktivna prava, koji bi kabinet trebalo da usvoji u utorak.\n„Zakonski ćemo priznati pravo ženama sa bolnim menstruacijama na posebno odsustvo koje finansira država od prvog dana“, rekla je ministarka za ravnopravnost Irene Montero, jedna od liderki radikalno levičarske partije Podemos, partnera u vladi Socijalističke partije.\nAli, još nije poznato da li su razgovori u vladi zaista omogućili Podemosu i ministrima socijalistima sa ekonomskim resorima da se dogovore o tačnom efektu predloga.\nŠpanski mediji koji su imali uvid u privremenu verziju predloga zakona koje je pripremilo Ministarstvo za ravnopravnost dali bi ženama tri dana bolovanja mesečno, uz mogućnost produženja za još dva dana u slučaju veoma izraženih simptoma, za koje su mora pribaviti lekarsko uverenje.\n„Važno je razjasniti šta je to bolna menstruacija: ne govorimo o blagoj nelagodnosti, već o teškim simptomima kao što su dijareja, akutne glavobolje i groznica“, rekla je početkom aprila državna sekretarka za ravnopravnost Angela Rodrigez, takođe iz Podemosa.


20-06-2019 17:24 Svet Planeta Video\nNovi američki raspored 1000 vojnika na Bliski istok koji ima u cilju "suprotstavljanje iranskim aktivnostima" je navodno uključivanje raketnog bataljona, letelice i bespilotne letelice i "druge sposobnosti odvraćanja", saopštio je glasnogovornik Pentagona.\nIranski predsednik Hasan Rohani (Foto: jutjub)\n“Sjedinjene Države ne traže sukob sa Iranom, ali smo spremni da branimo snage i interese SAD-a u regionu.”\nVršilac dužnosti američkog ministra odbrane Patrik Šanahan izjavio je da je amfibijski transportni brod klase San Antonio, i Patriot raketna odbrambena baterija na Bliskom istoku, kako bi pomogli američkoj grupi “Abraham Linkoln”.\nTrupe su poslane "u obrambene svrhe kako bi se bavile vazdušnim, pomorskim i zemaljskim pretnjama na Bliskom istoku."\nU međuvremenu, i Rusija i Kina upozorile su SAD da šalju dodatne trupe u region.\n"Pozivamo sve strane da ostanu racionalne i suzdržane, a ne da preduzmu bilo kakve akcije da izazovu eskalaciju napetosti u regionu, a ne da otvaraju Pandorinu kutiju", rekao je ministar vanjskih poslova Vang Ji novinarima u Pekingu.\n“Posebno, američka strana bi trebala promeniti svoje metode ekstremnog pritiska. Svako jednostrano ponašanje nema osnovu u međunarodnom pravu “, rekao je Vang, upozoravajući da bi to moglo stvoriti „još veću krizu “.\nVang je takođe pozvao Iran da "donese razborite odluke", a ne da "tako lako napusti" sporazum iz 2015. godine.\nIran je zapretio da će ići dalje u smanjenju nuklearnih obaveza do 8. jula, osim ako mu preostali partneri u poslu - Britaniji, Kini, Francuskoj, Nemačkoj i Rusiji - ne pomognu u zaobilaženju američkih sankcija i posebno da joj omoguće prodaju nafte.\n"Odlučnost Kine da očuva sveobuhvatni sporazum nije se promenila", rekao je Vang.\n"Spremni smo da radimo sa svim stranama da nastavimo da radimo na punom i efektivnom sprovođenju sporazuma."\nNa strani Rusije, zamenik ministra inostranih poslova Sergej Rjakov rekao je da bi Vašington trebalo da odustane od svog plana da pošalje još vojnika na Bliski istok i da ne rizikuje rat sa Iranom.\n“Sada ono što vidimo su beskrajni i održivi pokušaji SAD da podstaknu politički, psihološki, ekonomski i, da, vojni pritisak na Iran na prilično provokativan način. Ovo ne može da se proceni kao ništa drugo do svesni kurs da se izazove rat ”, rekao je Rjakov.\nU međuvremenu, predsednik Hasan Rohani izjavio je da "Iran neće voditi rat protiv bilo koje nacije", u govoru uživo na državnoj televiziji.\nSvet “hvali” Iran zbog njegovog suočavanja sa SAD-om, rekao je on, dodajući: “Uprkos svim naporima Amerikanaca u regionu i njihovoj želji da prekinu naše veze sa čitavim svetom i njihovu želju da zadrže Iran u izolaciji, bili su neuspešni. "\nŠta će komadant iranske garde uraditi ako Ameri upadnu na njihovu granicu, saznajte OVDE.


Stomačne tegobe kod dece - Zdravlje i bezbednost - Ringeraja.rs\nMučnina i povraćanje, bol u stomaku, proliv su najčešći (nekada se javlja samo jedan a nekada su i iskombinovani) simptomi stomačnih, uglavnom, virusnih infekcija, često praćenih i povišenom temperaturom, glavoboljom, opštom malaksalošću.\nIako deluje da su stomačne infekcije češće leti ( što je donekle tačno ukoliko se više osvrnemo na bakterijske infekcije), realno sezona za stomačne viruse traje tokom cele godine i oni su uvek aktuelni! Brzom širenju virusnh infekcija naročito doprinosi velika koncentracija dece na malom prostoru (obdaništa, škole, čekaonice..) pa je od velike važnosti preventivno delovati i zaštititi dete od moguće infekcije.\nUkoliko ipak dođe do infekcije i dete dobije stomačne tegobe, sreća u nesreći je ta što ukoliko je u pitanju neki od virusa, takve infekcije obično traju kratko –par dana, a terapija se najčešće sastoji od mirovanja, adekvatne ishrane i svakako korišćenja probiotika koji su tu da podstaknu organizam da se brže izbori sa bolešću.\nU slučaju težih stanja, i pored navedene adekvatne ishrane, odmaranja, lekari daju adekvatnu terapiju lekovima, uključeni su rastvori za rehidrataciju organizma, jer upravo dehidratacija organizma, pogotovo kod male dece a usled česte dijareje, povraćanja kao i povišene temperature, zna da dovede do težih stanja.\nMeđutim, važno je znati da bez obzira koji je uzročnik u pitanju, nezamenjiv deo svake terapije bilo kojih stomačnih tegoba je uzimanje adekvatnih probiotika.\nTakođe, danas je postalo potpuno opravdano i da se umesto multikomponentnih vitaminskih preparata deci koja su inače opšteg dobrog stanja za jačanje imuniteta u prelaznim periodima ( jesen/zima, proleće) pa i pre tj. tokom putovanja preporučuju probiotici poput Bulardi® Probiotik Junior\nBlagodet probiotika se ogleda u tome što i preventivno deluju na taj način što obogaćuju crevnu floru – takozvane „dobre“ bakterije koje na neki način predstavljaju jedan vid prve odbrane našeg organizma od virusa i bakterije. Crevna flora je uglavnom stabilna i konstantna. Stvara se u prvih šest meseci od rođenja i bitno zavisi od majčinog mleka i od tipa porođaja\nU normalnim okolnostima u crevnoj flori nalazi se i veliki broj „dobrih“ ili saprofitnih bakterija koje nas brane od „loših“ patogenih bakterija odnosno od virusa, toksina a koji ulaze u organizam na razne načine, hranom ili, češće, preko prljavih ruku ili prosto kapljičnim putem.


Vladika Teodosije: Očuvati srpsku duhovnu i kulturnu baštinu | Trebinje Live\nVladika Teodosije: Očuvati srpsku duhovnu i kulturnu baštinu\nTREBINJELIVE 27. 12. 2013. - 11:45h\nNJegovo preosveštenstvo episkop raško-prizrenski Teodosije rekao je da je veoma važno da u okviru briselskih pregovora bude pokrenuto pitanje dugoročne zaštite srpske duhovne i kulturne baštine na Kosovu i Metohiji.\n„Trenutno postoje određeni zakoni i povlastice, koje su pod međunarodnim uticajem obezbedile kosovske institucije, ali bez pisanih garancija i pristanka EU da dugoročno garantuje posebnost i neprikosnovenost naših svetinja, opstanak naše baštine biće krajnje neizvestan“, naveo je vladika Teodosije.\nVladika Teodosije je za list „Jedinstvo“ naglasio da se u tom poslu Srpska pravoslavna crkva /SPC/ posebno oslanja na državne institucije, naročito na Zavod za zaštitu spomenika kulture Srbije, ali i na Unesko.\n„Zahvaljujući čvrstom stavu međunarodne zajednice, Priština je zvanično prihvatila i unela u svoj ustav i zakone stavku da su svi objekti SPC pod posebnim merama zaštite, koje garantuju i zaštitu našeg imena i imovinskih prava“, podsjetio je episkop raško-prizrenski.\nOn je rekao da je nezakonit svaki pokušaj pretvaranja srpskih svetinja u „kosovarske“, ističući da je prihvaćena formula srpske pravoslavne baštine na Kosovu, a ne srpske baštine kao kosovske kulturne baštine.\n„To je velika razlika, sada je suštinski značajno da se obezbede dugoročne i pisane garancije da će tako i u budućnosti ostati“, zaključio je vladika Teodosije.


Futsal reprezentacija Srbije poražena od selekcije BiH (4:2) – Sport\nFutsal reprezentacija Srbije poražena je od selekcije BiH sa 4:2 u meču kvalifikacija za Evropsko prvenstvo.\nNakon remija protiv Rumunije u Temišvaru, futsaleri Srbije poraženi su u Novom Sadu od BiH u drugom kolu kvalifikacija sa 4:2.\nGosti su znali da kazne svaku grešku reprezentacije Srbije, a pogotovo da naplate promašaje naše selekcije.\nBiH je povela golom Arnautovića u šestom minutu, da bi Srbija u 18. izjednačila preko Pršića sa penala.\nVeoma bitan pogodak za gostujuću reprezentaciju pred odlazak na poluvreme postigao je Jelić, da bi Bosna i Hercegovina na startu drugog dela stekla, za ovakav meč, velikih 3:1.\nRakić je uspeo da smanji na 3:2 u 23. minutu, ali je protivnik vratio dva gola prednosti preko Ivankovića u 34. minutu i postavio konačan rezultat.\n„Potpuno zaslužena pobeda Bosne i Hercegovine, igrali su veoma jednostavno, znali su šta hoće i kaznili sve naše promašaje. Imamo puno toga da analiziramo i ispravimo stvari. Svaka sledeća utakmica je takva da jednostavno moramo da je dobijemo. Za sve ovo što se desilo sami smo krivi“, rekao je selektor Srbije Goran Ivančić.\nNakon dve odigrane utakmice Srbija ima remi i poraz u Grupi 4. Bosna ima dve pobede i prva je na tabeli, dok drugi meč tek trebaju da igraju Rumunija i Severna Makedonija.\nFutsal, VestiFutsal, srbija


Kombinat aluminijuma Podgorica (KAP), iako je prvobitno tako bilo predviđeno, u srijedu uveče neće biti isključen iz elektroenergetskog sistema, potvrđeno je iz Crnogorskog elektroprenosnog sistema (CEGS) i najavljneno da će u četvrtak saopštiti zaključke sa sjednice Odbora direktora te kompanije.\nEventualno isključenje struje podgoričkom Kombinatu aluminijuma, koje bi zbog specifičnosti tehnološkog procesa značilo i definitivno gašenje ove fabrike, označilo bi kraj jedne ere u kojoj je ova fabrika decenijama proglašavana za razvojnu šansu i okosnicu privrede Crne Gore i repro-lanca koji je činio njen najvažniji dio, a koja dugi niz godina samo proizvodi probleme: finansijske, političke, ekološke i gomila dugove koji su premašili 350 miliona eura.\nKAP-u je u 14.00 časova istekao rok do kojeg je trebalo da pokrene proces nabavke i vraćanja električne energije, koju je prethodnih mjeseci nelegalno trošio iz sistema Evropske interkonekcije.\nIsključenje struje KAP-u bi bio katastrofa za Crnu Goru, ocijenio je potpredsjednik Skupštine, Branko Radulović prije odluke CGES-a.\n"Biće to potpuna katastrofa ako se u ponoć ugasi, manja će šteta biti programirano gašenje. Ta varijanta može čak da se potvrdi i kao isplativa ukoliko u tom periodu mi napravimo opremu i ostatak stvari da sa programiranjem i ponovnim vraćanjem KAP-a u funkciju za dva tri mjeseca ili do kraja godine. On se može i ekonomski pokazati i više isplativim tako. Ja da sam premijer ispratio bih ovoga i razmislio bih eventualno o privremenom gašenju ili zaustavljanju na ler. Istovremeno bih krenuo sa investicijama i ostalim stvarima i KAP bi u septembru bio veoma dobra fabrika", naveo je Radulović.\n"Vrhovni državni tužilac mora da uđe u fabriku, a ugovor mora biti raskinut", rekao je Branko Radulović koji smatra da bi KAP mogao biti uspješno preduzeće, ali da se mora početi sa, bar minimalnim investicijama, a da Crna Gora mora postati, minimum normalna država.\nNakon obilaska regionalnih aluminijumskih industrija, Radulović kaže da će se do kraja mjeseca realizovati svojevrsno regionalno poslovno umrežavanje srodnih fabrika u Crnoj Gori i susjednim državama, te da za kratko vrijeme podgorički Kombinat može postati uspješna kompanija.\nIako je, pošto su svi rokovi iscurjeli, situacija i za KAP i za Crnu Goru krajnje dramatična, sudeći po izjavi predsjednika Crne Gore Filipa Vujanovića datoj državnoj televiziji, uznemirenost i zabrinutost javnosti djeluje skoro bezrazložno.\n"Vlada ima model. Ili ćete isplatiti 40 miliona koje ne možete isplatiti, slažem se sa zaključkom iz skupštine da ne treba dati niti jedan euro iz budžeta, ili ćete dati 50 i nešto miliona u jednoj dinamici koja će se utvrditi prema cijeni aluminijuma na svjetskom tržištu, a koje će sve iz svoje proizvodnje vraćati KAP. Dakle, potpuno se pogrešno predstavlja u značajnom dijelu javnosti ono što je model za KAP. Dakle, niti jedan jedini cent iz budžeta se neće davati za otplatu tog duga. Skinuće se oko 120 miliona garancija koje opterećuju vladu. Oko 40 miliona duga prema Elektroprivredi će biti vraćeno i dobićete mogućnost da vlada nađe novog investitora. Nekoliko kompanija sa svojim ekspertskim timom ulazilo je u KAP i iskazivalo visoko interesovanje da u jednom kratkom tenderu uđu u KAP i investiraju u fabriku", rekao je on.\nKAP, kojim od 2005. gazduje Centralnoevropska aluminijumska kompanija ruskog oligarha Olega Deripaske, umjesto da sa novim investitorom postane profitabilna kompanija od koje bi koristi imao i državni budžet, sve vrijeme uz podršku Vlade isisava novac iz Crne Gore čijim je građanima natovarena i otplata 170 miliona eura kredita koje su podigli Rusi uz garanciju Vlade, a strahuje se da će i oko 70 miliona eura duga za potrošenu struju, takodje platiti građani.\nNajnovija epizoda sa krađom struje vrijedne osam miliona eura iz međunarodne mreže Crnu Goru sada može koštati novih finansijskih problema, prekida u napajanju domaćih potrošača i međunarodne kompromitacije.\nPotpredsjednik parlamenta, Branko Radulović kaže da je zbog toga, tokom nedavne posjete regionu, već bio u neprijatnoj situaciji.\n"Nikada se nijesam neprijatnije osjećao nego na velikom presu koji je bio u Aluminijumskom kombinatu u Mostaru, kada me je jedan strani novinar pitao za to. Zacrvenio sam se".\nPoseban kuriozitet predstavlja podatak da, prema pisanju dnevnika Vijesti, sada predstavnici ruskog menadžmenta, koji ne priznaju da je KAP krao struju iz međunarodne mreže, traže gašenje KAP-a.


„Škole da budu otvorene tokom pandemije“ – Portal Podgorica\n„Škole da budu…\n„Škole da budu otvorene tokom pandemije“\nZajednički cilj Ministarstva prosvjete, nauke, kulture i sporta i UNICEF-a je da škole budu otvorene tokom pandemije, saopšteno je na sastanku resorne ministarke Vesne Bratić i šefa predstavništva UNICEF-a u Crnoj Gori, Huana Santandera.\nMinistarstvo i UNICEF će, kako je saopšteno iz te međunarodne organizacije, nastaviti konsultacije sa svim zainteresovanim stranama – zdravstvenim institucijama, nastavnicima, roditeljima, učenicima, lokalnim vlastima, civilnim i privatnim sektorom – kako bi se svoj djeci obezbijedio pristup boljem kvalitetu obrazovanja.\nSantander je rekao da je nedavna globalna studija UNICEF-a i UNESCO-a, sa podacima iz 191 države svijeta, pokazala da otvorene škole u kojima se poštuju epidemiološke mjere ne doprinose širenju koronavirusa.\nOn je istakao i da se zatvaranjem škola ne rješava problem nepoštovanja mjera ‘DistancaRukeMaska oko školskih zgrada, jer se, kako je naveo, iste stvari dešavaju u lokalnoj zajednici kada su škole zatvorene.\nTo je, kako je saopšteno, pitanje koje svaka lokalna zajednica mora da rješava kroz kontinuiranu kampanju podizanja svijesti koja će apelovati na svakog pojedinca da poštuje mjere da bi djeca bezbjedno mogla da idu u škole, a odrasli na posao.\nSantander je kazao da je UNICEF spreman da podrži studiju o širenju koronavirusa u crnogorskim školama.\n“Podaci iz jedne takve studije bi nam pomogli da bolje organizujemo nastavu i da omogućimo školama da budu otvorene do kraja pandemije. Ključno je da svi ujedinimo napore – nacionalne i lokalne vlasti, civilni i privatni sektor – da bi djeci Crne Gore pružili kvalitetno, inkluzivno obrazovanje tokom pandemije”, poručio je Santander.\nBratić i Santander su se, kako je saopšteno, dogovorili da u saradnji s privatnim sektorom rade na obezbjeđivanju adekvatne opreme za onlajn nastavu školama i porodicama, kao i da zajedno rade na ubrzavanju digitalizacije obrazovanja u Crnoj Gori.


Vesti online / Vesti / Svet / Članice EU u sukobu zbog Libije\nTajani je pozvao države EU da govore zajedničkim jezikom povodom nove libijske krize, gde je u toku borba za prestonicu zemlje, preneo je Rojters.\n- Treba nam jedinstvo, potrebno je da imamo zajednički jezik, ali nažalost Evropa je podeljena po ovom pitanju - rekao je Tajani, i dodao da Francuska i Britanija imaju različit interes.\nPredsednik je takođe podsetio na ulogu Francuske i Britanije u smeni bivšeg libijskog lidera Moamera Gadafija 2011. godine, uz opasku da je to bila greška.\nFrancuska, kako se navodi, ima naftna postrojenja u istočnoj Libiji, i poslednjih godina je pružala vojnu podršku komandantu Libijske nacionalne armije Kalifu Haftaru.\nItalija s druge strane podržava premijera Fajeza el Seraja.\nSVET Francuska u šoku: Ovakvu brutalnost još nismo videli


Partizan se ovome nije nadao, neočekivana para je najslađa! - Sportske.net\nNovajlije rešetale, ali u centru pažnje poruka Grobara za Ožegovića!Slobodni agenti - Ima li tu pojačanja za "Večite"?Vučela uputio lepe reči ''večitom rivalu''Partizanu preti još gori scenario?!Loše vesti stigle u Humsku!\nFK Partizan je ovog leta odradio ogroman posao, pored ulaska u Ligu Evrope, klub je zaradio mnogo i od prodaje igrača. Najviše od prodaje Milenkovića (5,1 miliona), ali i od Leonarda (4) i Đurđevića (2,5).\nDanas stiže nova informacija iz Humske, Partizan će zaraditi novac i od prodaje Stevana Jovetića iz Intera u Monako od koga će prihodovati 247.500 evra.\nReč je o parama iz UEFA fonda solidarnosti za zadatkom da štiti klubove igrača od 13 do 21 godine. Partizanu je pripalo 2,25 odsto jer je Jovetić od 2003. do 2008. igrao za crno-bele. Matični klub odličnog napadača podgorička Mladost dobiće 82.500 evra (0,75 odsto), preneo je Žurnal.\nPodsetimo, Partizan će imati lepu priliku da dodatno zaradi u grupnoj fazi Lige Evrope.\nZa svaku pobedu UEFA daje 360.000 evra i osvojen bod (120.000), ali i od prihoda od TV prava i prodaje karata.\nFK Partizan bi mogao da prihoduje sve ukupno oko 20 miliona evra, više o tome OVDE.


NBS: Penzijski fondovi isplatili 381,1 mln RSD | Kamatica\nPočetna > vest > NBS: Penzijski fondovi isplatili 381,1 mln RSD\nNBS: Penzijski fondovi isplatili 381,1 mln RSD\nTekst objavljen: 15.09.2015 10:00\nDobrovoljni penzijski fondovi u prvoj polovini godine korisnicima su ukupno isplatili 381,1 milion dinara, dok su neto uplate u fondove iznosile 634 miliona dinara, objavila je danas Narodna banka Srbije.\tPrema podacima centralne banke, u Srbiji 188.694 ljudi uplaćuje novac u dobrovoljne penzijske fondove, što je 253 osobe više u odnosu na poslednje podatke na kraju marta 2015.\nProsečan iznos akumuliranih sredstava na računima članova iznosio je nešto više od 160.000 dinara i u stalnom je porastu, piše u najnovijem izveštaju o dobrovoljnim penzijskim fondovima za drugo tromesečje.\nNa kraju drugog tromesečja, ukupno je bilo 255.549 sklopljenih ugovora o članstvu u fondovima, a svaki peti korisnik je član dva ili više fondova.\nKorisnici su uglavnom muškarci, 60 odsto, a prosečna starost korisnika je oko 45 godina. Prema podacima a najviše je korisnika starosti od 30 do 50 godina, oko 61 odsto, dok korisnika koji su stariji od 53 godine ima 24 odsto.\nPrema izveštaju NBS, neto imovina fondova na kraju drugog tromesecja 2015. iznosila je 25,5 milijardi dinara, što je rast od 3,6 odsto.\nNa kraju drugog tromesečja struktura ulaganja imovine fondova je takva da su najveći udeo imale državne obveznice, koje su činile 82,4 odsto, a sredstva na kastodi računima i oročeni depoziti banaka 12,8 odsto.\nUdeo akcija je 4,3 odsto, a ulaganje u nepokretnosti, investicione jedinice otvorenih investicionih fondova i potraživanja čine klasu "ostalo", koja je iznosila 0,5 odsto.\nU Srbiji su na kraju juna poslovala četiri društva za upravljanje, koja su upravljala imovinom šest dobrovoljnih penzijskih fondova, jedna kastodi banka i četiri banke posrednika, a ukupan broj zaposlenih je 114.\nnbs penzioni fond novac dobrovoljni penzioni fondovi


"VELIKI POKLON" Arhiv Vojvodine dobio zbirku starih razglednica od jedne Novosađanke\nArhiv Vojvodine formiraće Zbirku starih razglednica zahvaljujući velikoj donaciji Novosađanke Mirjane Teofanović koja je svu arhivsku građu njene porodice poklonila toj ustanovi kulture.\nFoto: Arhiv Vojvodine / RAS Srbija\nPoklonjena zbirka razglednica - foto Arhiv Vojvodine\nDirektor Arhiva Vojvodine Branimir Andrić izjavio je za ’’Blic’’ da ovaj izuzetno vredan poklon sadrži 971 razglednicu i pet velikih kutija arhivske građe koju je porodica Teofanović skupljala još od polovine 19. veka.\nPored starih razglednica, Arhivu su poklonjene dopisne karte, porodične fotografije, publikacije i lična i porodična dokumenta.\n- To je izuzetno vredna zbirka ne samo sa aspekta istorije porodice Teofanović. Ona oslikava celokupan način života srpskih porodica i celog društva u tom periodu i zato je jako retka – objasnio nam je Andrić.\nMirjana Teofanović se sa porodicom preselila u inostranstvo i njeno prezime se ugasilo u Novom Sadu.\nFoto: Poklonjena arhivska gradja 2 / RAS Srbija\n- Čast nam je što je gospođa Teofanović baš nas odabrala da nam ustupi ovako vredan materijal jer, nažalost, nije redak slučaj da takve zbirke završe u smeću zato što ljudi misle da to nikoga ne interesuje – naglasio je Andrić i apelovao na građane da poklone nekim institucijama svu istorijsku građu koja im ne treba.\nPrema njegovim rečima, zbirka je veoma kvalitetno urađena tako da neće biti problem doraditi je kako bi već za dva – tri meseca bila prezentovana javnosti.\nMirović i Zigl o intenziviranju odnosa Vojvodine i pokrajine Gornja Austrija\nPredsednik Pokrajinske vlade Igor Mirović i predsednica Vlade Republike Srpske Željka Cvijanović otvorili su danas 17. Međunarodni poljoprivredni sajam "Interagro 2018" u Bijeljini.


Južnokorejska kompanija Jura dolazi u Srbiju – Nadlanu.com\nJužnokorejska kompanija Jura dolazi u Srbiju\nKRAGUJEVAC, 16. februara 2010. (Beta) - Ministar ekonomije Srbije Mlađan Dinkić izjavio je u utorak da bi južnokorejska kompanija za proizvodnju autodelova Jura (Yura) do kraja marta trebalo da preuzme fabriku Zastava elektro iz Rače.\nDinkić je novinarima u Kragujevcu rekao da Jura, koja je dobavljač južnokorejskih proizvođača automobila Kia, Daevu i Hjundai, želi da započne proizvodnju u Srbiji u junu.\n"Kompanija Jura je zainteresovana da investira u proizvodnju kablova za automobile i čitava proizvodnja bi se izvozila. Ta južnokorejska kompanija, koja ima isti proizvodni program kao Zastava elektro, planira da u prvoj godini uposli 1.000 radnika", kazao je Dinkić. Šumadija je postala atraktivna za ulagače posle dolaska Fijata u Kragujevac, kazao je Dinkić, koji je u posetu Kragujevcu došao zajedno sa delegacijom Međunarodnog monetarnog fonda (MMF).\nU saopštenju Ministarstva ekonomije navodi se da je Dinkić prilikom posete Zastavi elektro u Rači kazao i da bi poziv za prodaju celokupne imovine te fabrike trebalo da bude raspisan do 1. marta i završen do 15. marta. Dinkić je naveo da je po obećanju koje je lično dao radnicima Zastave elektro, koji su štrajkovali zbog lošeg poslovanja bivšeg rukovodstva, Ministarstvo ekonomije u poslednjih šest meseci tražilo strateške partnere za tu fabriku.


Kreativni Studio kvART predstavio nove proizvode - SENS.RS\nStudio pruža usluge iz oblasti grafičkog dizajna, ilustracije i sublimacione štampe. Pružaju usluge dizajna vizuelnog identiteta, logotipa, vizit karte, memoranduma, dizajn magazina, časopisa, knjiga, dizajn pamfleta, kataloga i postera. Takođe, kvART tim poseduje i duboko poznavanje jezika i specifičnih tehnika za različite ambijente, od dečije pa do naučne ilustracije, od stripa, animacije do tradicionalnog izdavaštva.\nOsim ilsutracije i dizajna, studio pruža i usluge sublimacione štampe. U ponudi su: majice, šolje, benkice, torbe koje su odštampane tehnikom sublimacione štampe sa originalnim printovima ilustrovanim od strane kvart tima. U kvART timu za kreativni deo su zadužene Ana, diplomirani restaurator slika, Maja – grafički dizajner i Jovica – ilustrator i animator. Ideja kvARTa je da u budućem periodu raspon usluga prošire i na 3D štampu kupovinom 3d štampača, i na taj način reaizuju i kreativne radionice za decu sa invaliditetom.\nKvart uspešno sarađuje sa izdavačkom kućom Mat media +, u realizaciji dizajna magazina Shopping news. Takođe, za dečiji časopis Žabac Sveznalac od momenta nastanka istog realizuju dizajn i ilustraciju. Početkom godine započeta je saradnju i sa Serbian Art Forumom na realizaciji magazina posvećenom Srbiji i namenjenom Američkom tržištu. Sa organizacijom „Iz kruga“ realizovali su i dalje razvijaju magazin ISKRA – magazin o ženama i za žene sa invaliditetom. Magazin je dostupan na sledećem linku.


Izvor: B92, 08.Nov.2019, 12:47\nBeograd -- NIS je u prvih devet meseci ove godine nastavio trend uvećanja investicija u svoj razvoj, pa je u periodu od januara do septembra uloženo 29 milijardi dinara.\nNajviše je investirano u projekte iz oblasti istraživanja i proizvodnje nafte i gasa, kao i >> Pročitaj celu vest na sajtu B92 << u Duboku preradu, ključni projekat druge faze modernizacije Rafinerije nafte u Pančevu.\nU poređenju sa prvih šest meseci ove godine, NIS je u trećem kvartalu unapredio finansijske rezultate. Tako, u periodu jul-septembar neto dobit iznosi 7,5 milijardi dinara, što predstavlja snažan rast ovog pokazatelja u poređenju sa prvim polugodištem, kada je neto dobit bila 3,2 milijarde dinara.\nU devet meseci 2019. godine NIS je zabeležio rast obima maloprodaje na domaćem tržištu od 5 odsto u odnosu na isti period prošle godine, kao i rast obima prodaje u inoaktivama od 17 odsto u poređenju sa devet meseci 2018. godine. U julu je ostvaren rekordan obim proizvodnje bitumena (56.435 tona) u poslednjih 10 godina.\nNIS je nastavio i sa daljom modernizacijom maloprodajne mreže. Na autoputu Beograd-Novi Sad puštena je u rad moderna GAZPROM benzinska stanica "Stari Banovci", jedna od najsavremenijih benzinskih stanica u mreži GAZPROM na globalnom tržištu.\nRadio Televizija Vojvodine: Za devet meseci NIS investirao 29 milijardi u razvoj